Уруш кўрмаган миллат ёки МХХ раисига ўринсиз маломат | ДУНЁ ЎЗБЕКЛАРИ | Mobile Version\n07/02/2017 Ismat Khushev Бош мақола\nИсмат Хушевнинг “МХХ раиси Рустам Иноятов сиёсий портретига шарҳ”ини ўқиб…\nХурматли Исмат Хушев!\nСизга ва сайтингизга Ҳурматим баланд. Аммо сўнгги пайтларда Сизни мутлақо тушунмай қолдим. Ўзингиз бир вақтлар меҳр ва муҳаббат билан мақтаган, “Мингчинор” ресторани ҳудудида машинангизга наша ташлаб, тўҳмат билан ҳибс этганларида МХХ раиси Сизга катта ёрдам қилиб, ноҳақ ва адолатсиз ҳибсдан озод этганини ўз мақолаларингизда қайта ва қайта эътироф қилгансиз. “Озодлик” ва “Дунё ўзбеклари”даги чиқишларингизда ҳамиша бу идора ва унинг раисини беармон ҳимоя қилиб келдингиз.\nОхирги пайтда эса МХХ раиси ҳақида фақат ва фақат салбий ва ҳақоратомуз материаллар бера бошладингиз. Мен Сиз ва МХХ раиси ўртасидаги алоқаларни ҳам, ораларингда нима рўй берганини ҳам билмайман. Аммо мен – Сизга эътиқод қўйган мухлис сифатида – идеал журналист деб билганим – Исмат Хушевнинг ўз жонини қутқарган инсонга нега бундай муносабат билдираётганини сўрашга ҳаққим бор деб ўйлайман.\nҲаётда ҳар нарса бўлиши мумкин. Балки Сизга – Сиздан фойдаланиш учун атайлаб ёмонлик қилишгандир. Аммо! МХХ раиси (у ҳам одам!) Сиздек журналистни жонини сақлаб қолган инсон ўз қудрати ва салобати билан, имконияти билан туриб-туриб бирдан Сизга ёмонлик қилиши ақлга сиғмайди…\nБиласизми, мустақил терролог-аналитик сифатида дунё террористик ташкилотлари тарихини ўрганар эканман, золим ва мазлум ортида ҳамиша зулмни уюштирган учинчи тараф борлигини кўрганман. Балки мен ноҳақдирман. Лекин, билганим шуки, Сиз ва МХХ бир-бирингизга қарши қимор ўйнамоқдасиз. Ким ютишини биласизми қиморда? На Сиз ва на рақибингиз. Қиморда ўйнаган эмас Ўйнатган ютади. Балки бу ахборот урушингизда ё Сиз ёки МХХ ютар.\nАММО ЮТҚИЗГАН МИЛЛАТ БЎЛАДИ, ДАВЛАТ БЎЛАДИ.\nРустам Иноятовнинг сиёсий портретида “Уруш кўрмаган миллат” деган мақолани тилга олган экансиз. Сиздан илҳомланиб, шу номни олиб мен ҳам бир нарса ёздим. Мен Сизни Мард инсон деб биламан. Умид қиламанки, Сиз ўз фикрларингизга қарама қарши бўлган бу мақолани ҳам чоп этасиз.\nҲурмат билан муаллиф…\nМуаллифнинг икки йил муқаддам “Оқ ва Қора” телелойиҳасини кўриб уч нарсага эътибор қилган эдим. Биринчиси, ўша пайтда бундай залворли лойиҳанинг эфирга кетиши учун камида МХХ унинг ортида қўллаб-қувватлаши керак деган ўй. Иккинчиси, деярли маддоҳлар салтанатига, ботқоғига айланган ўша даврда бундай юксак тафаккур маҳсулини яратиш учун чинакам истеъдод соҳиби бўлиш керак эканлиги. Учинчиси, ўшанда Герастратни алдаб уни охири ибодатхонага ўт қўйдирган учинчи тараф ҳақидаги мушоҳадалар.\nМақола ёзган муаллиф қайси соҳа вакили эканини зукко ўқувчи англаб етган бўлса керак. Мустақил терролог-аналитик кимлигини куч ишлатар ва махсус хизмат соҳаси ходимлари яхши билишади.\nЯширмаймиз, биз бу муаллифни яхши таниймиз. У илгари бизда турли ном ва тахаллусда бир қатор мақолалар эълон қилган. Ушбу мактуб келгандан кейин унинг турли сайтларда берилган аввал ёзган маколаларини ҳам беришга қарор қилдик. Мақсадимиз – ўқувчиларимиз токи бу муаллиф уйлаб топилмаган эканлигига амин бўлсинлар.\nЭнди бевосита хатда кўтарилган масалалар хусусида. Ҳа, биз Рустам Иноятовдан кўп яхшилик кўрганмиз. Буни ҳеч қачон яширмаганмиз, унутмаймиз. Орқамиздан номардларча пичоқ урилганидан кейин бу идора ва унинг раисига муносабатимиз кескин ўзгарганини ҳам тан оламиз. Айни дамда бу пичоқни урган қўлнинг кимларга бориб тақалиши хусусида ҳам тахминларимиз, аста-секинлик билан бизга етказилаётган маълумотлар ҳам бор. Ҳаттоки буни ким нима мақсадда ташкил этганлиги ҳам аён бўлмоқда.\nДунёда доимо бўлган Ҳақ ва Ботил Урушида биз Ҳақ тарафда турдик. Ўзимизни Ҳақ билганимиз учунгина эмас! Ҳар доим халқимиз ҳаққини ҳимоя қилиш Ҳақ иш эканлигини билганимиз учун! Ҳақ тараф бўлган инсон мард бўлади. Биз ҳамиша мардлик принципига амал қилиб келдик. Бу мақолани ҳам мардона бир шаклда ўқувчиларимизга тақдим этамиз.\n3 июль, 2017 йил, Торонто шаҳри, Канада…\nУРУШ КЎРМАГАН МИЛЛАТ\nПАРАДОКС. АММО, АЧЧИҚ ҲАҚИҚАТЛАР…\n«Зулм кўрмаган инсон озодликка лойиқ эмас!»\n“Ибодатларнинг энг улуғи – киндик қони тўкилган Ватанга қилинган тоатдир!”\nМиллат – бу даража. У даражага етмоқ учун тўдадан оломонга, оломондан халққа айланмоқнинг оловли ва изтиробли йўлидан ўтмоқ лозим.\nМусо алайҳиссалом яҳудийларни Мисрдан олиб чиқиб кетгандан сўнг уларни узоқ давр чўлларда олиб юради. Кўпи қирилиб кетади. Қийинчиликка дош беролмайди баъзи бирлари. Баъзилари ўз ахмоқгарчилиги, баъзилари тежамкор бўлмагани сабаб, баъзилари нафси ўпқон отиб ўлиб кетади. Аммо узоқ давр азобу уқубатга ҳам маънан, ҳам жисмонан бардош берганларигина омон қолади. Бугунги яҳудийлар ўша омон қолганлар авлодларидир. Шу сабаб бўлса керак, бу миллат жуда иноқ ва ҳақпарвар. Ҳар қандай мусибатни енга оладиган, бардоши метин миллат бу.\n“Бир неча йил муқаддам Исроилга борганимда икки ҳолатнинг гувоҳи бўлиб ҳайратда қолганман. Биринчиси, кўчанинг ўртасида кетаётганимизда авиасирена чалиб юборди. Ғазо тарафдан турган еримизга қараб ракета учиб келаётганини кўрдик осмонда. Даҳшатдан қотиб қолдим тўғриси. Аммо, Исроил тарафдан учган иккинчи ракета уни осмонда уриб портлатиб юборди. Енгил тортдик. Атрофга қарасам кўчада турган аксарият яҳудийлар олдидаги боласини қучоқлаган ҳолда тик турибдилар. Кейинчалик бизни меҳмон қилган исроилликдан бундай яшашдан қўрқмайсизларми, ундан кўра Канада ёки АҚШ ёки Европа мамлакатларидан бирига кўчиб кетсангиз бўлмайдими деб сўрадим. Жавоби мени ҳақиқатда уларга нисбатан ҳурматимни оширди: “Биз бу тарихий Ватанимизни қўлга киритгунча неча юз йиллар азоб кўрганимизни фақат биз биламиз. Ўлсак ҳам, шу ерда, тик ҳолда, боламизни қучоқлаган ҳолда, боламиз билан бирга ўламиз (ваҳоланки яҳудийлар ўз боласини жуда қаттиқ яхши кўришади. Муаллиф)! Аммо на биз ва на болаларимиз жонимиз омон қолиши учунгина Ватанни ташлаб кетмаймиз!”… (дўстимнинг хотираларидан).\nИккинчи ҳолат: Ғазодаги араблар исроилликлар билан қир-пичоқ бўлиб уруш давом этиб келаётганини биламиз. Ва бу уруш қиёматга қадар давом этиши уламоларимиз гувоҳлигича Қуръони Кариймда ҳам қайд этилган. Лекин мен ўз кўзим билан Исроил давлати ичида яшаётган арабларни кўрдим. Улар яхши ишларда ишлаб юришибди. Болаларини қўрқмасдан мактабга жўнатишади. Бемалол яшашади. Парадокс. Аммо ҳақиқат…\nАна шуларни ўйлар эканман, раҳматли Ғайбулла Ас-Саломнинг “Ўзбек бўлинг, ўзбек бўлинг аммо яҳудий бўлинг!” деганида нимани назарда тутганини англагандай бўламан…\nНима деб ўйлайсиз латифа кулдириш учунми ёки йиғлатиш? Қанақалигига боғлиқ албатта. Келинг, Сиз билан мени аввал кулдириб, йиллардирки йиғлатиб келаётган бир латифани эсга олайлик: ажали етиб ё беажал ўлган бир банда савол-жавобдан сўнг дўзахга кириши маълум бўлибди-ю, қайсидир иши учун азоб даражасини ўзи танлаш ҳуқуқи берилибди. Дўзах мулозими уни усти қопқоқ билан ёпиб қўйилган, унинг устидан оғир тош бостирилган, қайнаб турган қозон олдидан олиб ўтибди. Банда сўрабди қозонда ким бор? Жавоб: Яҳудийлар! Нега усти ёпиқ ва тош босилган? Жавоб: улар бир бўлиб ҳадеб қопқоқни очишга ҳаракат қилишади. Худо кўрсатмасин биттаси чиқиб кетса бас, қолганиниям олиб чиқиб кетади! Иккинчи қозонга яқинлашишибди. Қозон оғзи ним очиб қўйилган. Савол: ичида ким бор? Жавоб: Руслар. Савол: Чиқиб кетмайдими? Жавоб: Жуда эринчоқ миллат. Сан чиқ, ман чиқ қилиб бир-бирига ташлаб ётаверади… Учунчи қозонга яқинлашишибди. Оғзи очиқ. Савол: Буларчи? Жавоб: Ўзбеклар. Савол: Ие нега усти очиқ?! Жавоб: Қўявер, биттаси чиқаман деса ўнтаси оёғидан тортиб қайтаради…\nНега биз бундаймиз?! Бунақамиз?! Сўзимизда турим йўқ! Ўзимизда турим йўқ! Қатъият йўқ?!\nНега биз тўрт сўм фойда кўрасан деса, алданаётганимизни била туриб, нафсимиз учун алданишга тайёр бўламизу, натижа расво бўлиб Қонун олдида жавобга келганда соддадилмизда, мени алдов йўли билан алдашди деб талмовсираймиз?!\nЎзимизни тентакка соламиз!\nБетайин танишимиз болаларини етим қилиб, қирққа кирганида 18 ёшли жононга уйланса, бориб ошини ейишга уялмаймизу, орқасидан ахмоқ деймиз?! Камига бахт оқшомига бориб унга теша тегмаган чиройли гаплар билан бахт тилашдан ўзимизни тиёлмаймиз?!\nНега биттамиз китоб ёзсак, иккитамиз мақтаб мақола ёзсак йигирматамиз танқид қиламиз?!\nСоҳамизда, илмда кашфиётни кимдир, ҳаммаслагимизми, шогирдимизми биздан устунроқ ва аълороқ, илгарироқ натижага эришса кайфиятимиз бузилади-ю, бунинг шарафига бериладиган банкетда маза қилиб кайф-у сафо қилиб ўтирамиз?!\nНега бу жирканч иллатимиздан ўзимиз ор қилмаймиз?!\nХотинини Дубайга “ишга” жўнатиб, тагида “мерс”и бор акахон, укахонларни маърака мавридда даъюслигини билган ҳолда, тўрга ўтқазамиз?! Ваҳоланки, уни маъракага таклиф қилиш эмас, умуман маҳалладан қувиб солиш керак эмасми?!\nНега ҳаракат ва қатъият керак жойда ўзимизни узоқни ўйлайдиган, шошмай иш кўрадиган, бағрикенг феълликка солиб, қилинадиган зарур ишни пайсалга соламизу, узоқни ўйлаб, шошмай қилинадиган ишни шошма-шошарлик билан расво қилиб қўямиз?!\nЖамиятимизда онг ва шуурга нисбатан хуружлар, маънавий хавфсизлик масаласида пайсалга солиб бўлмайдиган тезкор амалий чора-тадбирларни шошмасдан секин амалга оширишга ҳаракат қиламизу(!), терроризм ва экстремизмга қарши реал тадбирларни узоқни кўзлаб, ақл ва тафаккур билан ишлаб чиқиш ва реал амалга ошириш жараёнини, қайсидир “дежурный” ташкилот қошида жамоатчилик Кенгаши тузиб, унинг чора-тадбирлар Дастурини Вазирлар Маҳкамасидан тасдиқлатиб, ташкилотларга тарқатиб, уларнинг ҳисоботини тўплаб, тепага тақдим этишдангина иборат деб ўйлаймиз?!\nАбдухолиқ Ғиждувоний, Баҳоуддин Нақшбанд, Занги Ота, Саййид Оталаримиз бору, нега диний экстремистлар орамиздан чиқмоқда, ичимиздан бегоналарнинг иддаоси учун ўзиникиларни қирадиганлар чиқмоқда?! Нега?!\nДиний жаҳолатга қарши кураш чора-тадбирларини ишлаб чиқишни махсус мутахассислар эмас, на омма психологиясини, на оммавий манупиляция фанларидан хабари бор ташкилотлардаги ходимларга қилдирамизда, нега самарали натижа кутамиз?! Бу ҳам иш бермагандан кейин Вазирлар Маҳкамасидан қайта ва қайта “фалон ишнинг самарадорлигини ошириш” грифи остида Бош Вазир ўринбосарларининг юзлаб баённомаларини чиқараверамиз?!\nНега экстремизм балосига қарши курашда идеологик курашнинг атом бомбаси саналган тариқатдан фойдаланмаймизу, идеологик танклар билан қуролланган рақибга қарши ўқ ёй даражасида бўлган примитив ва алмасоқдан қолган баённомалар чиқариш ва телеканалларда халқ безиб қолган давра суҳбатлари ташкил этиш йўллари орқали курашамиз?! Нега?!!!\nПорахўрликдан дод деймизу, ҳақ-ҳуқуқимизни талаб қилишдан кўра уч-тўрт сўм бериб тезроқ ишни битиришдан ўзимизни тиёлмаймиз?! Нега?!\nВатан – Она, қучоғида бахтиёрмиз деймизу, тушимизда чет элда яшашни кўрамиз?! Нега?!\nАроқхўр қўшниси отасиз боласини катта қилаётган аёл номусига тажоввуз қилаётганда, ўн ёшли бола нима қиларини билмай онасига тармашаётган разилнинг орқасига қўлидаги пичоқ билан уриб ўлдирса, аффект ҳолати, у, бу деб оқлагандай бўламизу, болалар калониясига маҳкум этамиз. НЕГА?!\nАхир у ўз онасини, ўз номусини ҳимоя қилдику!!!\nНега биз унга жасорат медали бериш ўрнига колоннияга ташлаймиз???\nАхир Ватан ҳам Онаку! Унга биров тажоввуз қилса, ҳимоя қилиш учун душманни ўлдириш мумкину, онанинг номуси учун ўлдириш жиноятми?!\nНега бундай ҳолатлар ҳақида жамоатчилигимиз жим ўтиради?! Оқсоқоллар жим ўтиради. Ҳа десанг, ҚОНУНда, дейди. Ахир Қонунни ёзаётганлар ҳам одамку. Инсонку!!! Муаммони кўтарсанг, ҳаракат қилсанг, дардингни эшитадиганлар топиладику!\nҲеч бўлмаса Конституцион судда ёзма мурожаат кўриб чиқиладику!\nЙўқ! Оқсоқоллар жим. Ўзидан қўрқади.\nЯшаганини яшаб ошаганини ошаб бўлган, йўқотадиган ҳеч нарсаси йўқ бўлса ҳам қўрқади.\nНимадан қўрқишини билмайди. Лекин қўрқади.\nКечагина ҳали йигирманчи аср бошида келажаги буюк бўлиши мумкин бўлган миллатни хор ва зор айлаган, саводхони борки йўқ қилган, сургун қилган, миллатни парчалаб, ўзларидан хоин чиқишини алқалаган Рус империяси, оқлар, қизиллар ҳукумати, кейин собиқ Совет тузумини қумсайдиганлар нега орамизда ҳалигача кўп?!\nНега Ватанда бир муаммо бўлса хаспўшлаб дунёга жар солиб мазза қиламиз?! Нега у гап ҳали тўғрими йўқми, холисми нохолисми бу билан қизиқмаймиз?!\nНега чет элдаги аксарият “мустақил ўзбек журналистлари” учун холислик дегани фақат камчиликларни ёзиш бўлиб қолди?!\nНега “замонавий журналистлар” учун фақат тузумни ёмонлаш, “кирдикорларини” фош этиш – демократик тамойилгина эмас яшаш тарзи, ҳаётий қадриятига айланаяпти?!\nЎзимизда ўғлимиз куч қудратга тўлган онда Ватанга хизмат, юрт тинчлиги йўлида шаҳид кетсанг розиман ўғлим деб армияга жўнатишга ирода тополмайдиган, 1999 йил феврал фожеаларида йўлидан чиққанини отиб кетаётган террористларни тўхтатишга, олдин кесиб чиқишга жасоратимиз етмаган ҳолда бугунги осуда ҳар кун ва ҳар туннинг, ҳар соатнинг қўриқчиси бўлаётган Миллий Хавфсизлик Хизматини “фош” этишдан нега завқланамиз?!\nБу ақидапарастлик балоси дейсизми, кийиниш балоси дейсизми (ҳижоб ёки калта ва беҳаё кийимми фарқи йўқ!), охирги пайтларда Тошкент вилоятида авж олиб кетган аёллар диний экстремистик гуруҳлари, ҳужралар муаммоси дейсизми барининг ортида илмсизлик ва жаҳолат сабаб эканлигини қачон англаб етамиз?!\nБу фожеъаларнинг олидини олишнинг ягона иложи аёлларимиз, қизларимизни энг аввало дунёвий кейин диний илм олишларини давлат бошқарув механизмлари орқали, қўполроқ қилиб айтганда, ихтиёрий-мажбурлаш – яъни кучли психологик-ижтимоий реклама орқали қизиқтириш йўлларини яратишимиз лозимлигини қачон тушунамиз?!\nҚиз болалар учун ҳам Олий ўқув юртларига киришда қўшимча имтиёзлар яратиш эҳтиёжи аллақачон етилиб келганини қачон англаймиз?!\nУмуман аҳолисининг асосий қисми ёшлардан иборат, ҳар йили камида 500 минг мактаб, коллеж, лицейни битирадиган ёшлари бор мамлакат Олий ўқув юртларида йилига 50-60 минггина талаба қабул қилиниши, қолганлари бекорчи бўлиб қолиб бошқа мафкура, ақидапарастлик, наркомания, фаҳш, иш излаб бошқа юртларга кетиш иллатлари юқиши мумкин бўлган, ўз потенциал ва ёшликка хос энергиясини қаёққа сарф этишини билмаётган ижтимоий хавфга мойил ижтимоий қатламга айланишини қачон ҳис этамиз?!\nҚачон бир пайтлар умуман узоқни ўйламай ёпиб юборилган сиртқи таълим, бугун жамият ва ёшлар эҳтиёжманд бўлган хусусий университетлар очилади?!\nҚачон замонавий таълимнинг масофада ўқитиш каби янги усулларини жамиятда қўллашни бошлаймиз?!\nҚачон замонавий давлат бошқаруви ва омма маънавияти мафкураси технологияларидан 50 йил ортда қолиш “қадриятимиздан” воз кечамиз?!\nМайли хусусий университет ва институтларда таълим даражаси давлат Олий ўқув юртидан паст бўлсин!\nМайли Давлат ишхоналарида иш тополмасин ёшлар! Аммо, ҳеч бўлмаса озгина тафаккури кенгаяди-ку!\nҲеч бўлмаса озгина илм оладику!\nҲеч бўлмаса ўзини ўзи сал кўпроқ ҳурмат қила бошлайдику!\nЎқиган одамга хос фикрлашга интиладику!\nҲаётда дизориентацияликдан, пессимистликдан қутуладику!\nҲеч бўлмаса кетмонни ерга тўғри урушда илмийроқ ёндашадику!!!\nЭнг қизиғи, хусусий университетларни очиш учун Давлат қонун қабул қилса бас! Ўзбек феномени шунақаки, давлатдан пул сўрамайди, фойда келишини билса бўлди!\nЎзи пул топиб, ўзи амалга оширади. Парадокс. Аммо ҳақиқат…\nВа бу ҳолат 88 фоизи мусулмон, виждон эркинлиги Конституцияда кафолатланган, авлиёлар юрти Ўзбекистонда содир бўлмоқда. Парадокс. Аммо, ҳақиқат…\nНега боламиз ўлса йиғлаймизу, миллатимиз маънан ўлаётганини кўриб индамай тураверамиз?!\nБуларнинг барчаси Оллоҳнинг зам-замида покланиб, иблиснинг этагини тавоф қилиш эмасми?!\nЖавоби эса оддий:\nБИЗ – УРУШ КЎРМАГАН МИЛЛАТМИЗ!!!\nЯна шу каби мангу саволлар сизу бизга тинчлик бермайди…\nНазаримда, савол бера олишлик ҳам ҳали имкон бор деган тасаллини беради гўё.\n2-сентябр куни мен йиғладим…\nНегалигини тушунтириб беролмайман.\nАммо, ўша вазиятни эсга оламан ижозатингиз билан: кеч уйланганлигим боис катта ўғлим энди мактабга борди.\nОилавий бордик. Мактаб тўла бола. Ундан кўп ота-она. Болалар кўзида ҳаяжон, қўрқув. Оталарни билмадиму, оналар болалардан кўра бошқа оналарга нигоҳи билан баҳо бермоқда. Лекин ҳамма – ота-онаю бола, барча бирдек енгил ҳаяжонда. Ўғлимни синф раҳбарига топширдик. Болалар тизилишиб, катта мактаб очилиш байрами – биринчи қўнғироқ тадбири ўтказиладиган мактаб стадионига сафланишди. Узоқдан ўғлимизни кузатаяпмиз биз ота-оналар.\nДавлат мадҳияси бошланди. Кўзим ҳилпираб турган байроққа тушди.\nХаёл олиб қочди. Эҳ бу байроқ мағрур ва озод, баландда ҳилпираб туриши учун бу миллат қанчадан қанча кўргуликни бошидан ўтказмади асрлар давомида, деган изтироб ўтди танамдан.\nНегадир бирдан 2004 йил 1сентябр кунида Шимолий Осетиядаги мактабда рўй берган фожеъа ёдимга тушиб кетди.\nТадбиркорлик фаолиятим юзасидан 2008 йилда ўша ерга борганимда, ўша мактабни ўша ҳолича музей қилиб қўйишганини эшитиб зиёратга бориб, фотиҳа ўқигандим.\nАммо, ўшанда ҳам у фожеъани чуқур ҳис қилмаган эканманми, кўз ёш тўкмагандим.\nАммо, етти йилгина катта қилишнинг азобини кўрган, ўғли билан яқин руҳан яқинликни ҳис қилган, боласининг нозик қалб эгаси эканлигини англаган ота сифатида 2 сентябр Ўзбекистонда туриб ўша ўтиб кетган мудҳиш воқеаънинг бутун фожеъасини, бутун юрагим билан ҳис этиб, унинг даҳшатини тўла ҳис этдим.\nКўзим озод юртнинг, озод байроғида лекин ундан ёш дарё бўлиб оқа бошлади.\nБу – ҳеч ким, ҳеч қайси давлат бундай манфурликдан суғурталанмаган ҳолда, тинчлиги омонат дунёда, тинч юрти кам дунёда, шу юртнинг тинчлигига, қисматимда шу юртнинг фарзанди бўлиб мен ва болам, оилам мана шу неъматнинг соҳиби бўлганим учун Яратганга шукроналик кўз ёшимиди, Юртнинг осойишталиги ва равнақи йўлида жон фидо Юртбоши бошлиқ бутун Хавфсизлик тизимлари фидоийларига миннатдорчилик кўз ёшимиди ёки ўша фожеъа қурбонлари-ю, гувоҳларининг изтиробига руҳий шерикликмиди…англолмадим.\nҚалб қоришиқ туйғулар чўлғоғида қолди. Ҳис этганим миллатимнинг байроғи ҳар ҳилпираганда, мен янада қаттиқроқ янграётган мадҳияга баландроқ овозда жўр бўлаётган эдим.\nЎша куни мадҳия тугаши билан ўзимга ўзим берган оғир савол бердим: Биз бу куннинг қадрига қанчалик етаяпмиз?! Қанчалик бунинг неъмат эканлигини англаяпмиз?! Бу неъматга соҳиб бўлганимизни қанчалик ҳис этаяпмиз?!\nЯна қайтараман биз уруш кўрмаган миллатмиз… Бир томондан жаҳлингиз чиққани аниқ: “Ўйлаб гапираяпсанми?! Энди шунчаси етмаганидек уруш бўлиши ва қонлар тўкилиши керакми?”.\nХудо кўрсатмасин бу балони!\nМақсадимиз – сўзда даъво қилганимиз аччиқ ҳақиқатлар ойнасини ўзимизга қаратиш.\nАйнан келажакда бу Ватанда қонлар тўкилмаслиги ва уруш бўлмаслиги учун жидду жаҳддан иборат.\nБу иддаоларимизни асослаш учун яна савол ва жавоблар беришга ҳаркат қиламиз. Зеро, бу саволлар миллатимиз ва Ватанимиз олдида берилмоғи шарт бўлган саволллардир. Бу оғир ва залворли саволлар юки балки бизни атиги 83 йил қолган 22-асрга чиқишимиз кафолати бўлар…\nКелинг аввал уруш кўрганлик бахтми ёки бахтсизлик деган залворли саволга жавоб беришдан олдинроқ, озгина УРУШга тўхталсак.\nҚизиқ, Инсоният тарихида рўй берган урушларнинг ҳақиқати нимада экан.\nУрушлар келажак учун каффоратми ёки кафолат?\nАслида урушлар миллатлар ва давлатлар тақдирида берилган қурбонлар ва ўтмишда қилинган гуноҳлар учун каффорат бўлса, келажак учун ҳам кафолатни бера олади.\nФақат, биз урушлар замиридаги ҳақиқатларни ангалай олсаккина, бу икки нарсани қўлга кирита оламиз.\nУрушлар ҳақиқати ёхуд фалсафасини англаш бу тарих фалсафасини англаш деганидир.\nАфсус биз бугун бу ҳақиқатларни англаш ўрнига ўтмиш ва келажакка хиёнат қилмоқдамиз!!!\nСиз қарши чиқарсиз, тарихда нима бўлган бўлса биз ёшларимизга шуни ўргатмоқдамиз деб. Албатта, аммо тарих сатрларини кўр-кўрона варақлаш эмас, балки унга нисбатан тўғри муносабатни шакллантириш орқалигина биз учун тарих келажак кафолатини бера олади!\nШундай экан келинг урушлар фалсафаси хусусида мулоҳазаларимизни давом эттирсак.\nБашарият тарихида ибтидоий чўқмордан то бугунги атом бомбасигача кўп сувлар оқиб ўтди. Афсус надоматлар бўлсиниким, Аллоҳ таоло томонидан азиз ва мукаррам қилинган Одам болалари босиб ўтган тарихий йўл – ибтидоий ўқ ёйдан, бу йўлнинг ҳозирча “финиши” бўлган “қизил мурватли” ядро қуролигача бўлди. Бугун инсон тафаккури яратган энг олий ихтиролар ҳарбий саноатлар учун хизмат қилмоқда. Қизиғи шуки – соввуқ урушнинг илк кунлариданоқ сайёрамизни порох бочкасига ўтқазиб қўйганлар, ҳамон қуролланиш васвасасида ёнмоқда. Нега шундай?!\nНега одамзод ўзи ўтирган шохни кесишни бунчалик яхши кўради?!\nТарих китобларида битилганидек илк тош қуролни қўлга киритган ибтидоий одамнинг ғолибона эҳтирослари билан рақибларига қараганда, ундан миллиард баробар кучлироқ ядро каллагининг соҳиби бўлган бугунги инсоннинг кўзлари чақнаши орасида қанчалик фарқ бор???\nЖуда катта фарқ бор!!! Нега дейсизми? Чунки, ибтидоий одамнинг эҳтироси – унинг ҳаётига дахл қилувчи кучларга нисбатан ҳис қилинган музафаррият туйғуси билан қоришиб кетган!\nЗамондошимизнинг қаҳр ва кибрга тўла нигоҳида эса – ўзга инсонлар устидан ўқилган ёвуз ҳукмдан ўзга нарса йўқ!!!\nЯдро эрасининг дояларидан бўлмиш Энштэйн бир пайтлар “Учинчи жаҳон урушида билмадиму, тўртинчи жаҳон урушида ўқ ёй ва найзалар ишга тушади!” деб, иддао қилганди. Учинчи жаҳон уруши – яъни совуқ уруш даврида гегомон давлатлар томонидан кучсиз давлатлар ҳудуди ҳарбий полигонларга айлантирилибгина қолмай, балки кучли давлатларнинг ядро потенциали ошиб боради. Эйнштейндан шу нарса англанадики, кимдир “қизил мурватни” босса бас! Бари Голливуд фильмлари хотимасидек “THE END” бўлади.\nБу дегани – ушбу хотимадан омон қолган инсоният яна қайта тош давридан ўз ҳаётини бошлайди. Ўша ўқ ёйларга эҳтиёж сезади- деганидан ўзга нарса эмас!\nАллоҳдан фантастик Америка фильмларидагидек даҳшатли тош даврига қайтиш ценарийсининг ижрочиси бўлмаслигимизни сўраб қоламиз!\nУрушлар нега бўлади?\nНега тарихда юксак тараққий этган давлатлар империялар ҳатто миллат сифатида шаклланмаган қабилалар ҳужуми туфайли барбод бўлганлигининг гувоҳи бўламиз?!\nБу каби тарихларни варақлар эканмиз, фарзандларимизга қуруқ тарихий фактларни тушунтиришга ҳаракат қилиб, у ёки бу томоннинг эҳтиётсизлиги, ёхуд қудратли экани билан изоҳ берамиз инқироз сабаби сифатида.\nБизнинг тарихимиз ҳам бу каби аянчли сюжетлардан ҳоли эмас. Келинг яқин тарихимиздаги руслар босқинини таҳлил қилишга уриниб кўрсак. Эътибор беринг: бир пайтлар Ўрта Осиё ҳудудида учта хонликка эга Ватанимиз сарҳадлари Чор Россияси томонидан босиб олинганди. Машҳур рус шоири А.С. Пушкин қайд этишича Петр II ўлими олдидан икки нарсани амалга ошира олмаганлиги учун армон билан кетаётганини айтган: “Прут яқинида 1711 йилдаги жангда Туркиядан енгилганлиги ва Бекович-Черкасскийнинг 1717 йилдаги Хивага ҳарбий юриши тор-мор этилганлиги учун қасос ололмаганлигига қаттиқ афсус чекаман!”.\nЕвропа билан қиёслаганда ҳар томонлама анча кучсиз ҳисобланган бу давлат – вақти келиб яна Ўрта Осиёга юзланди.\nБу шунчаки босқинчилик юриши эмас эди! Улар Ўрта Осиё туфайли ўзларини миллат сифатида янгидан кашф этдилар. Бунинг исботи сифатида Ф. Достоевскийга мурожаат қиламиз: “Европага биз қашшоқ қариндош ва қул бўлиб келдик. Европа йўлларида шапкамизни тутиб тургандан кўра, ўзимизни Шарққа урганимиз афзал!…\n…Россия ўзи учун Осиёни очса, икки юз йиллик танбаллик ва маҳмаданагарчиликдан қутулади. Агар Европада бизни татар деб билган бўлсалар, Осиёда бизни европалик деб танишади. Осиёни маданийлаштиришга киришсак, охир-оқибатда бу бизнинг руҳимизни кўтаради ва биз ўзимизнинг ким эканлигимизни англаб оламиз…\nБиз ўзимиз ўз еримизда илмлар соҳасида чаласаводмиз. Осиёга кириб борсак, биз у ерларда арбоблар саналамиз, бизда мустақил иш юритиш руҳи уйғонади, биз уддабурон халқ бўлиб қоламиз! Европада дум бўлгандан кўра, Осиёга бош бўлган афзал!”.\nЁзувчининг бу орзулари Ўрта Осиё мисолида рўёбга чиқди. Рус миллати ҳақиқатдан ҳам тарих саҳнасида ўзини ўнглаб олди ва ҳамон олдинда кетмоқда. Буни тан олмай иложи йўқ!\nБир ўйлаб кўрайлига: Бизнинг миллат нега ўшанда мустамлакачилар томонидан хўрланди???\nТарихчиларимиз бу саволга кўп жавоб берган. Биз бу жавобларга юзланмасдан тарих ва урушлар фалсафаси асосида жавоб бермоққа ҳаракат қиламиз: Бу даврда жаҳолат авж олиб, ҳукмдорлар ўз ҳарамидан чиқа олмай қолди. Миллат илмсизлик ботқоғида қолиб, жамиятда ахлоқсизликлар урчиди. Бу жараёнларни Қодирийдек ҳали ҳеч ким таъсирлироқ қаламга олмаган бўлса керак. Айнан миллат юз тутган разолат ва жаҳолат туфайли ўзга бир қавм келиб уни босди ва қул қилди. Биз бугун мустамлакачиларни қарғаб ваъзхонлик қиламиз. Аммо, бу даҳшатлар ўша даврдаги инқирозли аҳволимиздан эканлигига кам эътибор қаратамиз. Тарихимизнинг стратегик моҳияти ҳам айнан миллатимизнинг ўша даврлардаги ҳарактери ва авҳолини англашимизда намоён бўлади аслида.\nЮқрорида тилга олинган ядро қуролига эга бўлган ва бутун дунёнинг устидан ўз ҳукмини юритмоқчи кучларга қарам бўлмаслигимиз ва тарихий инқирозларимиз қайталамаслиги учун ҳам, биз бу ҳақиқатлардан қўрқмаслигимиз керак бўлади!\nМиллатнинг аянчли авҳолини англаган жадидлар унинг саодатини илм ривожида деб билди ва миллий уйғониш ҳаркатини бошлаб юбордилар. Аммо кеч бўлганди. Жадид уламолардан бўлган Мунавар Қори ҳам бир мақоласида «Ҳуррият берилмас, олинур. Ҳеч нарса ила олуб бўлмас, фақат қон ва қурбон илагина олуб бўлур!» каби фикрларни берганда адашмаганди.\nСўзимиз исботи сифатида Алихонтўра Соғунийга мурожаат эҳтиёжи пайдо бўлади: “Даҳрийлар давлатининг бошланғич даври 1918 йилдан 1925 йил орасида бутун Ўзбекистон ўлкалари бўйича «босмачи»лар отида чиққан қўзғолончилар кўпаймиш эди. Буларнинг энг машҳурлари эса Хўқанддан Эргаш; Марғилондан Мадаминбек, Шерматбек; Андижон, Ўш, Ўзган томонлардан Холхўжа, Охунжон, Абдураззоқ; Намангандан Омон Полвон ва бошқалар эди. Буларнинг барилари қоронғи халқ ичидан чиққан қора ботирлардан бўлиб, «Ўрис кофирларни йўқотиб, Ислом очамиз», дейишдан бошқани билмас эдилар. Юқорида номлари ёзилмиш қўрбошилар қўл остиларида ёнар ўтдек ботир юракли, жон фидо ўзбек йигитларидан оз деганда 10 мингдан ортиқ киши борлиги маълум эди.\nАфсуски, бу қаҳрамон болаларимизнинг онгларини очиб ишга солғудек, ҳар ишга ярамлик сиёсий раҳбар бўлғудек бирорта кишимизнинг йўқлигидан, ташкилий равишда очиқ бир мақсадни олға қўйиб иш олиб боришолмаганликдан мамлакатимизнинг бахтсиз энг ботир ўғиллари ҳар ерларда душман қўллари билан отилиб чопилиб, бекорга йўқотилдилар!”.\nМиллат тарихида бундай сиёсий йўлбошчи узоқ кутилди…\nВА НИҲОЯТ ИСЛОМ КАРИМОВ ТИМСОЛИДА ТАРИХ САҲНАСИГА ЧИҚДИ.\nШубҳасиз, Ўзбекистонимизнинг мустақилликни қўлга киритиши ҳам фақатгина(!) Ислом Каримовнинг жасорати билан боғлиқ!\nБиргина 90-йилларнинг бошларидаги миллатлараро низолар гирдобидан миллатни асраб қолганлигининг ўзи бир тарих ҳисобланади!\nСобиқ Иттифоқ парчалангандан кейин кўпгина халқаро сиёсий экспертлар Ўзбекистон энди миллатлараро урушлар гирдобида қолади деб жар солишганди. Тожикистон фуқаролар уруши гирдобида қолганида эса Америкаликлар ёзишди: “Бу қонли уруш аслида Ўзбекситонда бўлиш керак эди. Аммо, Ислом Каримов халқини бу балодан сақлаб қолди!”.\nБу каби мисолларни кўплаб келтириш мумкин. 2000 йилда Ўзбекистонда АҚШ нинг ҳарбий базаси очилгани ёдингизда бўлса керак. И. Каримовнинг бу қарорини кўплар танқид остига олишди. Втан ташқарисида ошкора, Ватан ичида эса қўрқоқларга хос тарзда пинҳона.\nАммо, Геостратегик жиҳатдан ўта муҳим қарор эди бу!\nЧунки, ўша пайтда қирқ минглаб толиблардан иборат жангарилар мамлакатимиз чегарисига келиб, ҳамла қилишга тайёр бўлиб турган эдилар. Ўзбекситон бу даврга келиб Ўрта Осиё миқиёсида энг кучли ҳарбий салоҳиятига эга армия соҳиби эди. Шу жиҳатдан олиб қарагалнда, БМТ минбаридан туриб жаҳонни терроризм муааммосига қаратиб, бу борада АҚШ га ҳарбий база масаласида ёрдам бериши шартмиди дейди кўпчилик.\nҲа, шарт эди!\nЎзбекистон айнан ўша йиллари жанубий чегаралардан бўладиган ҳар қандай жангариларнинг ҳужумини қайтара оларди.\nКаримов эса ундай қилмади.\nТасаввур қилинг Каримовнинг ўрнига “Бухоро ва Самарқанд меники” деб, айюҳаннос солаётганлар бўлганида нима қиларди?\nБизнингча, иккаласи ҳам ўзининг армиясини қудратини намоён қилиш иштиёқида ўз қуролли кучларини урушга тиқиш эҳтимоли 100% га жуда яқин.\nКаримов эса миллат болаларини бу қонли урушга чорламади. Миллатининг фарзанди жонини азиз билди.\nОқилона сиёсат билан чегарадаги бу хавфни бартараф қилди.\nКейинчалик 2005 йилда АҚШ ҳарбий базасининг Ўзбекистондан чиқиши бутун дунёнинг тушига ҳам кирмаган, кутилмаган ҳодиса бўлди.\nБу ҳам Ислом Каримовнинг узоқни кўра олиш истеъдоди туфайлидир!\nЭнг қизиғи, америкаликлар ўз ихтиёри билан энг асосий стратегик маконни ташлаб чиқмадилар(!).\nБалки, улар чиқариб юборилдилар!!!\nВа бу тарихий воқеъа эди. Таҳсинга лойиқ тарихий воқеъа!!!\nЯна бир бор қайтараманки, турли интернет сайтларидаги МХХни обрўсизлантиришга, уни гўёки “фош” этишга қаратилган информацион-провакацион хуружлар ўз спецификасига кўра мамлакатда вазиятни де-стабиллаштириш, жамиятда парокандаликни вужудга келтириб чиқишга, давлат институтини ағдаришга қаратилган хуруждир!!!\nҒаззолийнинг бир гапи эсимга тушиб кетди: Сотқин бўлишинг учун хиёнат қилишинг шарт эмас, ахмоқ бўлишинг етарли!\nCиз хоинлик ёки хиёнат ҳақида кўп эшитгансиз. Ватанга, дўстга, оилага, ўз яқинларига ва эътиқодига хиёнат қилиш бу оғир маънавий жиноят ҳисобланиб тарих доим хоин ва хиёнаткорларни қоралаб келади. Тарихда Ваттанни ва миллатни сотганлар ҳақида жуда кўплаб ҳикояларни ўқиганмиз таъсирланганмиз уларнинг аксарияти ёв босиб келганида ожизлик қилиб кўзига ё жони ёки моли ва оиласи кўриниб Ватанига хиёнат қиладилар. Келинг биз ҳам хиёнат тушунчасини Ватан ва миллат доирасида олиб қараймиз. Миллатнинг юлдузлари бўлган давлат сиёсати ва маданиятида муҳим ўрин тутган инсонларнинг Ватанига қилган хиёнати тилларда достон бўлади чунки, улар халқнинг назаридаги инсонлар ҳисобланади. Тушунган бўлган бўлсангиз керак сўз миллатнинг ичидан чиққан зиёлилардан бўлган хоинлар ҳақида. Шу ўринда савол туғилади яқин ўтмишда бўлган Шўролар давлатида энг кўп отилган ва қамалган зиёлилар қайси миллатдан чиққан? Топдингиз албатта ўзбеклардан чиққан. Уларни ким сотган? Бугун ҳамма айбни Сталин ва унинг НКВД сига ағдарамиз. Нима 37-йил отилган зиёлилар ёзган ўзбекча сатрларни НКВД жосуслари ўрганиб улар замиридаги анти совет ташвиқотни англаганмидилар. Асло йўқ. Яна ўша юқорида тилга олинган латифадаги дўзахдаги қозон ундаги ўзбеклар ёдимизга тушади. 37-йил тажрибаларидан миллат хулоса чиқармади бир бирини сотишда давом этди. Эсланг Шўролар даврида миллатга қолаверса унинг зиёлиларига жуда кўп фидойиликлар қилган Шароф Рашидовни ким сотди. Афсуски биз билган машҳур зиёлиларимиз. Бу қачонгача давом этади? Хоин ва сотқинлар миллатнинг зиёлилари ичидан чиқар экан биз тарбиялаётган фарзандларимиздан нима ҳам кута олардик? Бу хоинлик унсурлари миллатнинг характерида ва моҳиятида акс этган экан биз ўзгаришга маҳкуммиз. Бўлмаса ўша халқ мақолида айтилганидек, нима экасак шуни ўраверамиз ўраверамиз, балки қиёматгача ўрарамиз…\nХўш бундай ҳолатга тушушимизга нима сабабчи? Ахир биз саводхон миллатмизку. Зиёли миллатмизку! Шу ерда ўзбекнинг саводхонлик даражаси қандай деган саволга тўхталсак. Бугун ўзбек нима ўқияпти, нималарни кўраяпти ва нималар ҳақда ўйлаяпти? Бугун ўзбек “Даракчи” ўқияпти, телеканалларида “Даракчи” ни реклама қилаяпти, стадионларида, маданият саройларида Эркин Воҳидов ёки Абдулла Орипов шеър ўқимаяпти балки “Божалар” ёки “Уммон” концерт бераяпти. Бугун ўзбек миллат юлдузи бўлган шоир ёки ёзувчининг 70 ёки 80 йиллик юбилейида эмас балки, кечагина саҳнага чиққан қўшиқчининг юбилей концертида ўтирибди. Бугун ўзбек сариқ матбуотнинг ашаддий ўқувчисига айланди. Ўзингиз айтинг “Даракчи” ва “Ҳордиқ”нинг ашаддий ўқувчиларидан нима кута оламиз? Мактаб ўқувчиларидан ижтимоий сўров ўтказиб сўрангчи “Жаҳон адабиёти”, “Тафаккур” ва “Шарқ юлдузи” каби журналлар борлигини билармикан? Билмайди ҳам. Чунки бу журналлар 30 миллионлик халқ учун тиражи 2000 га ҳам етмаганидан кейин қаердан ҳам билсин.\nКатта авлод вакиллари билан гаплашсанг нуқул ёш авлоднинг қўлига китобни қайтариш имконсиздек туюлаётганини эътироф этади. Наҳотки юксак технологиялар даврида асрлар давомида дунёга китоб берган аждодларнинг бугунги ворислари қўлига китобни қайтариш имконсиз бўлса. Мафкуравий хуруж ва маънавий таҳдидлар ҳақида гапирганимизда доимо барча, жумладан биз ҳам Ғарбни айблаймиз. Аммо, Европа давлатларида бўлган инсонлар билишади – бугун якка жинсли никоҳларни қонунийлаштирган, фаҳш ҳаётий қадриятга айланган Европаликнинг 10 тасидан 5 тасининг қўлида китоб кўрасиз. Парадокс. Аммо ҳақиқат…\nТелеканалларида фақат шоу бизнес юлдузлари ва коррейс сериаллари таъсирида улғаяётган миллат фарзандларининг келажакдаги қиёфаси қандай бўлади? Бу тарғибот ва ташвиқот билан биз 22 асргача бора оламиз деб ким кафолат бера олади айтингчи ким!? Мана сизга миллатимизнинг саводхонлик даражаси… Кундан кунга телевизордан айрилолмайдиган бўлиб бораяпмиз. Афсуски аччиқ бир ҳақиқатни англамаяпмиз: БУГУН ҲАМ, ЭРТАГА ҲАМ, БУНДАН ЮЗ ЙИЛ КЕЙИН ҲАМ ТЕЛЕВИЗОР КЎРАЁТГАНЛАРНИ КИТОБ ЎҚИЁТГАНЛАР БОШҚАРАДИ!!!\nБиз кўп саволлар бердик. Хафа бўлманг, бу саволларни аслида ўзимизга бердик. Энди охирги саволимиз жуда ҳам оғир. Зеро, айтадиларки бермоқнинг олмоғи ҳам бор яъни берилган саволлар жавобидан келиб чиқадиган оқибатлар янада аниқроқ айтганимизда миллатимизнинг келажакдаги қиёфаси ва ўрни қандай бўлади? Келажак ҳақидаги футурологик мулоҳазаларимиз аввалида бугун жаҳон саҳнасида рўй бераётган воқеликларга эътибор қаратишга жазм қилдик. Бунинг сабаби бугунги глобаллашув шароитларида тобора торайиб бораётган дунёмизнинг қайси бир чеккасида рўй берган ҳодисот бизнинг ҳаётимизга таъсир қилмай қўймайди.\nЖорий йил дунё аҳлини кутилмаган сиёсий можаролар ва зиддиятлари билан кўнглига ғулғула солиб қўйди десак янглишмаймиз. Алббатта дунё саҳни ҳеч қачон зиддиятлардан ҳоли бўлмаган. Бир ёқда Украина бўҳрони бўлса бир ёқда Яқин Шарқдаги можаролар. Бугун Ғарб афкор оммаси ўз эътиборини Украина шарқига қаратган бир пайтда биз эътиборимизни Яқин Шарққа қаратмоқчимиз. Янада аниқроқ қилиб айтганда Ироқ, Сурия ва Ливанда жанглар олиб бораётган Ироқ ва Шом ислом давлатининг бутун мусулмон оламига қолаверса жаҳон тинчлигига рахна солувчи ёвуз куч эканлигига қаратмоқчимиз.\nУмуман олганда Яқин Шарқдаги вазиятнинг кескин ўзгариши 2001 йилнинг сентябрь воқеалари билан боғлиқ. Эгизак биноларнинг портлашидан сўнг АҚШ ва Европа терроризимга қарши уруш эълон қилганди. Мана бу воқеага ҳам 13 йил бўлаяпти бу йиллар оралиғида терроризмга қарши кураш даъвоси туфайли бир неча юз минг инсон ҳаёти зомин бўлди. АҚШ ва НАТО қўшинлари Ироқ ва Афғонистонни олди ҳам диктатор Саддамни ҳам қатл қилишди аммо тинчлик бу ўлкалар учун орзулигича қолмоқда. Шунчаси етмаганидек араб мамлакатларида инқилоблар тўлқинининг вужудга келишига нима дейсиз. Бу инқилоблар “Араб баҳори” дея иддао қилинди. Аслида “араб инқирози” эмасми бу?\nСуриядаги Асад режимига қарши мухолиф жангариларни Ғарб янада аниқроқ қилиб айтганда АҚШ қўллаб қувватлади. АҚШ нинг “World Net Daily” интернет ахборот агентлиги маълумотига кўра бугунги Ироқ ва Шом Ислом Давлати жангарилари 2012 йилда Иордания ҳудудида АҚШ ва Туркия ҳамкорлигида ҳарбий тайёргарликдан ўтказилган. Яна бир маълумот “Рэйтер” агентлиги немисларнинг “Der Spiegel” газетасининг 2013 йил март ойидаги сонига таяниб, Иордания ҳарбий базасида 3 ой мобайнида 200 жангари АҚШ томонидан тайёрланганини ва бу режага мувофиқ “Озод Сурия армияси” номи билан 1200 жангари тайёрланаётганини маълум қилади. 2013 йилнинг март ойида эса Британиянинг нуфузли нашри “Guardian” Иордания ҳарбий базасида Германия ва Франциянинг инструкторлари томонидан Асад режимига қарши жанговор гуруҳлар тайёрланаётгани хабари берилди.\nБу амалиётларнинг натижаси Ироқ ва Шом Ислом Давлати ўлароқ саҳнага чиқди. Бир неча йил олдин турклар уларга ёрдам берган бўлса энди бу жангарилар Туркиянинг ўзига таҳдид солмоқда. Мусулмон Шарқидаги бу уруш аслида исломга қарши қаратилган даҳшатли урушлардан биридир. Шундай экан мусулмон Шарқида бўлаётган бу қонли урушларнининг моҳиятидан халқимизни огоҳ этишимиз керак.\nХалқимиз онгига тинч ва осойишта ҳаётимизни тараннум этувчи шукроналик ҳиссини интернетдан кўчирилган ижтимоий роликлар асосида тайёрланган ўта саёз медиа маҳсулотлар ёки ток шоулар билан сингдира олмаймиз.\nОммавий ахборот воситаларида ҳануз сиёсий шарҳ деган нарсанинг ўзи йўқ. Ахир халққа дунёда бўлаётган сиёсий жараёнларни ўзимизнинг стратегик манфаатларимиз доирасида етказиш керак эмасми? Биз бермасак ҳам ахборотга бўлган эҳтиёж бошқалар манфаатларини ифода этувчи ахборот манбалари томонидан қондирилади. Айнан араб инқирозига ҳам дастлаб ахборот хуружлари сабаб бўлди. Бу вазиятда халққа ахборотни етказмаслик умуминсоний меъёрларга ҳам тўғри келмаслиги барчамизга маълум. Бугун дунё миқиёсида тарқалаётган ахборотлар айсбергнинг сув остидаги қисмига ўхшайди. Айсбергнинг асосий сув остидаги қисми эса асл ахборот хисобланади. Биз ҳатто айсбергнинг сув устидаги қисмини ҳам кўрсатмасак миллатимизни ахборот хуружларига алданишига йўл қўйиб қоламиз.\nМиллатга бугун дунё сиёсатида кечаётган жараёнларни англатишдан мақсад уни дунёда узилиб қолмаслигини таъминлашдир. Нега дейсизми бугун гегомон давлатлар келажакка хозирлик кўришаяпти. Дунёнинг бутун бойликларига эга чиқиш ва ўзларининг наздидаги “Янги дунёвий тартиб” ларини қарор топтириш васвасасида ёнмоқдалар. Ғарб дунёсининг ахборот воситалари ҳам айнан шу мақсадда иш олиб боришмоқда. Бизнинг давлатимиз ҳам бу дунёдан ҳоли эмас экан биз келажжакка ҳозирилк қилувчи кучларга миллатимизни бериб қўймаслигимиз керак. Шундай экан давлатимиз ва миллатимизни сақлаб қолишимиз учун нима қилмоқ керак?\nБу каби залворли саволларнинг ягона жавобини жавоҳир каби излаб охири Аҳмад Донишнинг бисотидан топгандек бўлдим: “Дунёда ягона эзгулик бор бу илм! Дунёда ягона ёвузлик бор бу илмсизликдир!”.\nбилмайман. Аммо, билганим олдинга қўйилган жуда кўп оғир саволларни ечмоқ, изтиробларни енгмоқ учун жуда кўп ишларни амалга оширмоқ керак.\nМиллат онги ва шуури бунга қанчалик бардош бера олади буни ҳам билмайман. Билганим ҳеч нарса қилмаслик гуноҳ. Кечирилмас гуноҳ. Ҳеч бўлмаса бугун биз нимадандир бошлашимиз керак. Шунда юқорида тилга олганимиз миллий руҳиятимиздаги қусурларни бартараф этиш болаларимизга насиб этар. Ёки уларнинг болаларига…\nБугун ишни ҳеч бўлмаганда, тинчлик ва осойишталикка шукур қилишдан, Онгли равишда шукур қилишдан, тушуниб етиб шукур қилишдан, англашдан, Президентга қуруқ қарсак ва ҳайбаракалла билан эмас ҳар биримиз ўз ишимизнинг профессионали бўлиш орқали дастак бўла олишимиз мумкинлигини англашдан, Махсус хизмат ходимлари, аскарлар эса барчамизнинг хавфсизлигимиз учун ҳар куни жонини гаровга қўядиган жондошимиз эканлигини, улар миллатнинг ардоқли боласи эканлигини англашдан бошлашимиз зарур!!!\nОхирги пайтда қаттиқ танқид қилинаётган МХХ – бу фақатгина унинг раиси Иноятов эмас, бу ташкил топганига йигирма йилдан ошган ташкилотгина эмас! МХХ – уч ярим минг йиллик Давлатчилик тарихига эга Давлатнинг уч ярим минг йил давомида суяниб келган суянчидир! МХХ – ташкилот сифатида Амир Темур мукаммаллаштирган ташкилотдир! МХХ – факатгина кечаги КГБ эмас! МХХ – коррупционер ва халққа зулм ўтказувчилар тўдаси эмас! МХХ – ақли ва заковати етук, Ватан деса, Давлат деса кўзини чирт юмиб жонини берадиганлар, кўксини ўққа тутганлар, Ватан учун шаҳид кетганлар хизмат қилган ва қилаётганлар мавжуд Даргоҳдир!\nТарихга бир назар ташланг, исталган Давлатни йиқитиш учун энг аввало нима қилинган?! Махсус хизматлар обрўсизлантирилган. Натижада улар кучсизлашган ва ўша мамлакатда Давлат парчаланган. Албатта, МХХ шаънига ҳар хил гап айтаётганлар ноҳақ дея олмайман. Ўз дардини ҳар ким ўзи билади. Аммо! Бутун бошли Давлат тақдири ва обрўси масаласи шахсий манфаатлардан устун эмасми?!\nИноятовни мен шахсан танимайман. У даражадаги давраларни кўрмаганман. Аммо, буюк бир тарихга эга Давлатни қайта ташкил этишда Ислом Каримовнинг ёнида Ватанда тинчликни таъминлаш учун йигирма йилдан зиёд масъул шахс бўлиш оғир. Бунинг учун қанча матонат, заковат ва ирода керак бир Худога аён. Онгли бир фуқаро сифатида мен бу инсонни Ҳурмат қиламан!\nҲамма тизимда ўз ваколатидан ўз манфаати учун фойдаланганлар ҳамиша бўлган. Ҳамда ҳамиша жазосини олган. Бундан кейин ҳам шундай бўлади. Лекин махсус хизматни обрўсизлантириш ҳеч қачон Давлат учун яхшилик билан тугамаган тарихдан. Аччиқ, аммо ҳақиқат бу.\nБир ўйлаб кўрайлик: Ўрта Осиёнинг марказидаги, геостратегик жойлашувига кўра энг асосий етакчи рольга эга, яқиндагина ҳукумат алмашган мамлакатда махсус хизмат раҳбарини обрўсизлантиришдан манфаатдор кучлар йўқмикан? ИККИ ТАРАФДАН БИРИ БЎЛИБ ЎЙНАГАН ЭМАС, АСЛИДА ЎЙНАТГАН ЮТИШИНИ УНУТМАСЛИК КЕРАК.\nСАИД АБДУЛАЗИЗ ЮСУПОВ\nЎзбекистон Президенти Ш.М.Мирзиёевга бир гуруҳ ёзувчилар томонидан мурожаат\nЎзТВнинг янги раисига СурхонТВ даги носоғлом муҳит ҳақида\n“Дунё ўзбеклари”га адолатли давлат қуриш орзусида ёзилган мактуб\n“Дунё ўзбеклари” фош этади: ЎзТВнинг пинҳона тузумига ошкора назар…\nБош муҳаррир И.Хушевга Бухоролик мактаб директори ёзган шикоят\nСаида Мирзиёева: Ҳар бир оила ўз оила боши билан фаровон ҳаёт кечирсин…\nОлий таълимнинг бугунги аҳволи: Вазир жаноблари Иномжон Мажидов нега жим? (1)\nКенжабий: ДУНЁ ЎЗБЕКЛАРИ – МИЛЛАТ МИНБАРИ Исмат Хушев фаолиятига бир назар\nКенжабий: КЎНГЛИМДАГИ ПРЕЗИДЕНТ Янги асар (31)\n07/04/2017 at 3:52 PM\n07/04/2017 at 5:26 PM\n07/03/2017 at 11:14 PM\n07/03/2017 at 9:19 AM\n07/03/2017 at 9:08 AM\n07/03/2017 at 8:02 AM\n07/03/2017 at 7:20 AM\n07/03/2017 at 7:19 AM\n07/03/2017 at 11:48 PM\n07/03/2017 at 7:17 AM\n07/03/2017 at 4:19 AM\n07/03/2017 at 4:52 AM\n07/03/2017 at 4:18 AM\n07/03/2017 at 4:06 AM\n07/03/2017 at 3:56 AM\n07/03/2017 at 1:45 AM\n07/03/2017 at 4:54 AM\n07/23/2017 at 10:28 AM\n07/23/2017 at 3:58 PM\n07/03/2017 at 8:05 AM\n07/03/2017 at 12:11 AM\n07/02/2017 at 11:52 PM\n07/02/2017 at 9:56 PM\n07/02/2017 at 9:40 PM\nLeave a Reply to ГОСТЬ


ЯХШИ АСАРНИНГ ДУНЁГА КЕЛИШИ – МЎЪЖИЗА Абдуқаюм ЙЎЛДОШ билан суҳбат - “Китоб дунёси” газетаси сайти\nЯХШИ АСАРНИНГ ДУНЁГА КЕЛИШИ – МЎЪЖИЗА Абдуқаюм ЙЎЛДОШ билан суҳбат\n347 марта кўрилган.\n— Кўпчилик сизни “Интервью бермайди, кам гапиради”, дейди. Бу характер билан боғлиқми ёки бошқа сабаби борми?\n— Билмадим. Шунақа камчилигим ҳам бўлса керак-да. Ўзи табиатан камгап одамман. Давраларда гап-сўзларни жимгина эшитиб ўтиришни маъқул кўраман. Шу яхши-да. Қадим маъқулот (аксиома) бор-ку: ичингдаги гап сенинг қулинг, ташқарига чиққандан кейин унинг қули бўлиб қоласан...\n— Бундан бир неча йил аввал “кўча адабиёти” мавзусидаги суҳбатингизда “алдабиёт” деган сўзни ишлатган экансиз...\n— Тўғрироғи “Адабиёт ичидаги Алдабиёт”... Биласиз, биз ёзувчилик ҳунарини эҳтиром билан тилга оламиз, ҳар қалай, инсон руҳиятининг муҳандислари улар. Айни пайтда андаккина пичинг-истеҳзо билан айтиладиган “ёзғувчи” “унвони” ҳам бор. Баъзи жойларда шикоятчини, адабиётда эса истеъдодсиз кишини шундай аташади.\nБиз кейинги пайтлари илгари адабиётимизда кузатилмаган бир воқеликнинг гувоҳи бўлдик, шекилли. Яратилган шарт-шароит, эркинлик туфайли кўпчиликда истаган одам ёзиши, қўша-қўша китоблар чиқариши мумкин, деган бир янглиш фикр шаклланди. Билмадим, қачонлардир ҳар қандай инсоннинг умрида кўрган-кечирганлари, мушоҳадалари, хулосалари бир китобга жам бўлади, деб ўқигандим. Балки шу сабаблидир ижодкорнинг кейинги китоби муҳим, деган қараш ҳам бор эди. Яъни айнан иккинчи китоб истеъдод мезони бўла олади. Бироқ, афсуски, Абдулла Қаҳҳор таъбири билан айтганда, “адабиётга тутаб кирган”, биринчи асари ҳам “танқиддан тубан” бўлган графоманлар иккинчи... ўнинчи китобларини ва ҳаттоки зарҳал муқовали танланган асарларини чоп эттириб чарчашмаяпти...\nБаъзи чет давлатларда арзимаган чақа турадиган китобларни учратиш мумкин. Поездга чиқаётганда оласиз, тушаётганда ташлаб юборасиз. Вагонда зерикканидан кимдир писта чақади, кимдир мусиқа эшитади, кимдир эса ана шу китобни ўқиб кетади. Эрмак, одамнинг вақтини ўлдириш воситаси. На юракда из қолдиради ва на тафаккурда.\nЛекин чоп этилган матнга ҳурмат билан муносабатда бўлинадиган бизда “алдабиёт”нинг ёмон томони шундаки, китобни ташлаб юборган билан унинг таъсирини ташлаб юбориб бўлмайди. Бир гап билан бир кишини, ўн кишини алдаш мумкин, лекин шунақа китоб чиқариб минглаб кишини алдаш аслида жиноят билан тенг. Одамнинг тафаккурини, кўнглини алдайдиган, орзуларини сароблар ортидан чопишга мажбур этадиган бундай адабиётни “алдабиёт” демай нима дейиш мумкин?\n— Лекин ўқувчилар ўшандай китобларни ўқишяпти. Шу боис, уларнинг муаллифлари ўзларини ёзувчи ҳисоблашади.\n— Бемалол “катта ёзувчи ҳисоблашади” деяверинг. Ахир ҳали сиёҳи қуримаган қўлёзмасини оғизларидан бол томиб тинмай мақтаб турадиган, асарларига баландпарвоз сўзбошию тақризлар ёзиб берадиган гуруҳлар ардоғида бўлганидан кейин охир-оқибат бунга ўзиям ишониб қолади-да...\nБу савдо сизларнинг ҳам бошингизда бордир: компьютерда оппоқ қоғозга санъат асаридай чиройли тарзда чиқариб келинган асарни ўқишимизга тўғри келади. Аслида энг оғир юмуш – асар ҳақида фикр айтиш. Бу математика бўлса экан, шартта ҳисоблаб, исботлаб берсанг: “Биродар, сизда икки карра икки беш бўлиб қолибди-ку”, деб. Хуллас, фикримизни айтамиз. Табиийки, муаллиф бунга қаноатланмайди. “Шунча персонажим бор, шунча қаҳрамоним бор, сюжетим бор, ечимим бор, яна нима керак сизларга ўзи?” дея оёқ тираб туриб олади. Буям камдай, “Бу воқеа фалон йили писмадон қишлоқда бўлган, гувоҳларим бор”, деган дастак ҳам келтиради. Фалон йили писмадон қишлоқда бўлган воқеанинг адабиётга алоқаси йўқлигини тушунтиролмай хуноб бўласиз... Оқ қоғоз ҳаммасини кўтаради, дея унинг юзига ҳар балони чаплаб ташлаш гуноҳ ахир...\nЛекин, шукрки, юртимизда бундай ўткинчи сўзбозликка қарши тура оладиган асл Адабиёт бор.\n— Ана шу асл Адабиёт яратилишида авлодлар шаклланиши қандай кечади сизнингча? Қаламкаш ижод майдонига кириб келгандан сўнг унинг ёшига қараб авлодларга нисбат бериладими? “Фалон йиллар авлоди” деган тушунча ижодкорлар орасида сарҳадлар яратмайдими?\n— Ўша, сиз тилга олган суҳбатда “Асл ижодкорларни тақвим саҳифаларига қараб авлодларга бўлиш анъанасига унчалик қўшилолмайман. Назаримда, яқин-узоқ кечмиш ёинки бугунги кун, аввало, адабий кашфиётлари ҳамда қаламкаш Шахслари билан эътиборга молик бўлгани маъқулроқ”, деган эдим. Адабиётда авлодларга бўлиниш нисбийроқ ҳодиса. Дейлик, ижодкорларнинг дунёга, адабиётга қараши, воқелик бўлган асарларига, айтолган сўзларига нисбатан бу тушунчани қўллаш мумкиндир.\nАдабиёт кечмишига назар солсак, қайсидир авлодларга мансуб муайян қаламкашларгина эл назари-эътиборида, эъзозида қолишига шоҳид бўламиз. Дейлик Абдулла Қодирий, Ойбек, Тоғай Мурод...\nТириклик томирларига янги қон жўшқин ҳаёт, қувват олиб киради. Адабиётда ҳам шундай. У ҳамиша иқтидорли ёшларга, демак янги авлодга муҳтож. Бу тараққиёт қонуни.\n— Бугунги айрим ёш ижодкорлар янгича йўналишни, янгича йўлни танлашганини иддао қилишмоқда, ҳатто бутунлай янги “замонавий адабиёт” яратилиши ҳақида гапиришмоқда. Бундай даъволар, мисол учун, сизнинг тенгдошларингизда ҳам учраганми?\n— Албатта. Фақат ёшларда эмас, катталарда ҳам бўй кўрсатиб туради бундай ҳолат. Ҳеч бўлмаса “Мен модерн усулида ёзаман, асарларимни 20-30 йилдан кейин тушунишади”, дейишади... Лекин изланиш, интилиш бўлгани яхши, буларсиз адабиёт қотиб қолади. Илло Адабиёт ҳеч қачон бир йўлдан кетмайди, бир қолипга тушиб қолмайди.\nАдабиётда – барча соҳаларда бўлгани каби – натижа муҳим. Аслида яхши асарнинг дунёга келишининг ўзи бир мўъжиза. Аммо... қани энди онг-шуурингизни, қалбингизни алғов-далғов қилиб ташлайдиган, кулиб туриб йиғлатадиган, йиғлаб туриб кулдирадиган, саҳифаларини титраб-қақшаб, ўзингиздан қизғаниб ўқийдиган, кечалари ухлатмайдиган асар қўлингизга тушиб қолса... Уни ўқиб чиқасола кун-тун демасдан барча яқинларингизга, таниш-билишларингизга ҳаяжон билан қўнғироқ қилсангиз, туйғуларингизни ичингизга сиғдиролмасдан “Шундай асар яратилибди!” дея суюнчи сўраб турсангиз, шаҳарни тентиб, муаллифини қидирсангиз... Шундан ортиқ бахт борми адабиёт учун!.. “Изм”лару “услуб”лари иккинчи даражали масала... Ўқувчи учун муҳими асарнинг фавқулодда буюклиги...\n— Абдуқаюм ака, қаҳрамонларингиз орасида нега қийналган, жабр кўрганлар кўп? Бу услубми ёки шу орқали нима демоқчи эканлигингизни айтиб бериш, ўқувчига нимадир дейиш осонроқми?\n— Ёзган одамларим ҳақида ҳали ҳеч ким бундай демаган эди... Билмадим... Достоевскийни кўпроқ ўқиганман, унинг “изтироблар орқали тозаланиш”, деган гапи менга ёқади. Аввалига бу фикрга ҳайрон бўлганман, сўнг, ўйлаб қарасам, чиндан ҳам қаҳрамоннинг қалб кечинмалари, ҳиссиёт пўртаналари, азоб-уқубатлари ўқувчининг руҳан тозаланишига, маънан юксалишига хизмат қиларкан. Сардафтарни эса, аёнки, дилда дарди бор одам кавлайди...\nҚаламкаш воқеадан қаттиқ таъсирланмаса яхши ёзолмайди. Фавқулодда ҳолатлар, зиддиятлар, кучли тўқнашувлар, инсоннинг аслида кимлигини намоён этиб берадиган оний сониялар, асл феъл-атвор “ярқ” этиб кўзга ташланадиган ҳолатлар... Мана шулар эмасми асарнинг хамиртуруши.\nТўғри, кундалик ҳаётда ҳар куни бунақанги воқеликларга дуч келавермайсиз. Аммо шунга қарамасдан қаҳрамонларимни турмушимизда ҳар қадамда учраб турадиган оддий одамлар деб биламан. Ўзимиз кўриб-билиб юрадиган одамлар. Мен фақат имконим даражасида уларнинг бесарҳад кўнгил салтанатига разм ташлашга ҳаракат қиламан, қаҳрамонларимнинг кечаги, бугунги, эртанги кунини тасаввур этаман ва қарабсизки, юрагингизни ўртаб юборадиган, қўлингизга қалам ушлашга мажбур этадиган сюжетлар қаторлашиб келаверади...\nДарвоқе, бу мулоҳазалар ўзимнинг камтарин, хусусий ҳаётий тажрибаларим маҳсули ва уларни рецепт ёинки қатъий фикр сифатида қабул қилиш асло жоиз эмас.\n— Китоб ўқиш, китобхонлик ҳақидаги фикрларингиз.\n— Мактабимизнинг каттагина кутубхонаси бўларди. Кутубхоначи опа ёшимизга қараб китоб тавсия қиларди. Масалан, ўн икки ёшимда опа менга “Минг бир кеча”нинг бирон жилдини бермаган, “ёшингга тўғри келмайди”, деган. Назаримда, бугун ҳам кутубхоналарда ана шу усулни кучайтириш керак.\nБунинг учун эса кутубхоначи ҳамма китобни ўқиб чиққан, улар ҳақида ўз мустақил тушунчаси, тасаввурига эга, юксак маънавиятли мутахассис ва тарбиячи бўлиши лозим. Фақат шундай мутахассисгина қайси болага қандай китобни тавсия этишнинг ҳадисини олган бўлади. Демак, айнан кутубхоначи мактабда энг кўп маош оладиган ходим бўлиши лозим. Чунки у маърифат тарқатувчи, келажак дарвозаси ҳисобланган кутубхона мудираси...\nКелинг, ўрни келиб қолди, сизга таниш бир муаммони айтай. Балки бу борада журналистик суриштирув ҳам ўтказарсиз. Туман марказларидаги, қишлоқлардаги мактаблар кутубхоналарида ҳар хил савиядаги асарлар турибди. Улар орасида “маҳаллий классиклар”, яъни “сариқ матбуот” пешқадамлари шахсан совға қилган ёки йўлини топиб соттирган китоблар ҳам бор. Ялтироқ муқоваларда, оппоқ қоғозларда, кишининг эътиборини тортадиган расмлар билан чоп этилган. Ўқувчилар олади-да бунақа китобларни. Аслида эса ўқитувчилар, биринчи навбатда саводхон кутубхоначи бундай туҳфа асарларни ўқиб кўриб, болаларга тавсия этиш-этмаслик масаласини ҳал қилиши шарт. Бу асло цензура эмас. Болаларни адабий дидсизлик, бесаводлик, фаҳш ва садизм уфуриб турган китоблардан ҳимоя қилиш истаги, холос.\n— Абдуқаюм ака, мазмунли суҳбатингиз учун раҳмат!\nДадахон МУҲАММАДИЕВ суҳбатлашди\n2015 йил 18-сон\t(22)\n2015 йил 19-сон\t(22)


Алишер Қодиров Ўзбекистонда Тарбия ва таълим вазирлигини ташкил этишни таклиф қилди\n12.01.22 14:01\tmsk\nАлишер Қодиров. Tafsilar.info сайти фотосурати\n«Миллий тикланиш» демократик партияси етакчиси Алишер Қодиров Ўзбекистонда Тарбия ва таълим вазирлигини ташкил этишни таклиф қилди. Бундай ташаббус матни унинг Телеграм-каналида эълон қилинган.\n«Бу вазирлик ҳар бир болани оиладан бошлаб мактабдан чиқиб кетгунича (туғилганидан 18 ёшгача) бўлган даврда тарбияси ва таълим сифати учун масъул бўлади. Вазирликка ота-оналар билан яқиндан ишлаш, уларни малакасини ошириш билан бирга, масъулиятсизлик учун жавобгарликка тортишни ташаббус қилиш ваколатлари ҳам берилиши керак», — деди Қодиров.\nУнинг фикрича, Тарбия ва таълим вазирининг учта ўринбосари бўлиши керак: бири оила ва хотин-қизлар масалалари, иккинчиси мактабгача ва бошланғич таълимни ташкил этиш, учинчиси мактабда таълим ва тарбияни ташкил этиш бўйича масъул бўлади.\nШунингдек, Қодиров, ота-оналарнинг фарзанд тарбиясидаги масъулиятини кучайтириш ва буни қонунчиликда аниқ белгилашни таклиф қилди. Вояга этмаган болалари бор аёлларга моддий ёрдам қатори уларнинг ота-оналик кўникмаларини ошириш мақсадида масофавий таълим тизимини яратиш орқали ахборот ёрдами ҳам кўрсатилиши керак. Меҳнат қонунчилигида улар учун алоҳида имтиёзлар белгиланиши керак, дейди сиёсатчи.\nЭслатиб ўтамиз, ҳозирда Ўзбекистонда таълим масалалари билан учта вазирлик шуғулланади: мактабгача таълим, халқ таълими ва олий ва ўрта махсус таълим вазирликлари. 2020 йили Маҳалла ва оила ишлари вазирлиги ташкил этилиб, унинг вазифалари қаторига оила ва хотин-қизлар билан ишлаш тизимини такомиллаштириш киритилди.\nАлишер Қодиров Ўзбекистон Президентлигига номзод бўлганида, агар ғалаба қозонса Олий таълим вазирлигини тугатишини, исломий таълим муассасаларига квоталар кўпайтиришини, ҳамма жойда Қуръон ўрганиш курслари очишини, оммавий ахборот воситаларини қўшилган қиймат солиғидан озод қилинишини, алимент фондини ташкил этишини маълум қилганди. Шунингдек, у хорижда меҳнат қилаётган ўзбекистонликлар учун солиқ жорий этишни таклиф қилганди.


Хоразм қовунчилик анъаналарининг илмий асоси яратилмоқда\nЎзбекистон Республикаси инновацион ривожланиш вазири Иброҳим Абдураҳмонов Урганч Давлат Университети қошидаги “Қовунчилик” бўлими фаолияти билан танишди. Қовунчилик бўлими бошлиғи Санжарбек Садуллаев ташриф буюрганларга бўлим илмий ходимлари томонидан амалга оширилаётган илмий янгиликлар тўғрисида маълумотлар берди.\n2017 йил Урганч Давлат университетида “Қовунчилик” бўлимини ташкил этилган бўлиб, ҳозирги кунда Урганч Давлат университети ўқув тажриба хўжалигида 7 гектар ер майдони илмий-тадқиқот олиб бориш учун ажратилган. Унда асосан қовун навларининг уруғчилиги ва етиштириш агротехнологияси, касаллик ва зараркунандаларга қарши кураш ҳамда қовун маҳсулотларини сақлаш ва қайта ишлаш секторлари фаолият кўрсатмоқда.\nБўлимнинг асосий мақсади республикамизда қовунчиликни ривожлантириш, йўқолиб бораётган қовун навларининг агротехнологиясини ўрганиш ва ишлаб чиқаришга татбиқ этишдир. Шунингдек, қовунчилик борасидаги илмий тадқиқот ишларини жадаллаштириш, деҳқон ва фермерлар учун илмий асосланган тавсияномалар ишлаб чиқиш, университетда таҳсил олаётган талабаларни назарий олган билимларини мустаҳкамлаш мақсадида ўқув дала амалиётларини ташкил қилишдан иборат.\nАйни пайтда бўлимда битта докторант ва 6 та илмий ходим фаолият олиб бормоқда.Жамоа Хоразм қовунларининг қадимий навларини қайта тиклаш, серҳосил ва экспортбоп навларни танлаб олиш, бирламчи уруғларни тўплаш, қовун навларини турли табиий шароитларда етиштиришнинг илмий асосини яратиш устида иш олиб бормоқда. Қовун касалликлари ва зараркунандаларига кимёвий ва биологик кураш чораларини қўллаб, экологик тоза маҳсулот етиштириш бўйича изланишлар ўтказилмоқда. Бундан ташқари, қовунни қайта ишлаб, жем, шарбат, мураббо, қоқи маҳсулотлари тайёрланмоқда. Шунингдек, катта ҳажмли музлаткич ва омборхоналарда кеч пишар қовун навларини сақлаш яхши йўлга қўйилган.\nУчрашув натижаларига кўра Инновацион ривожланиш вазирлиги Хоразм вилояти тупроқ-иқлим шароитига мос, серҳосил, экспортбоп маҳаллий қовун навларини тиклаш, уларнинг бирламчи уруғчилигини ривожлантиришга қаратилган инновацион лойиҳа ишлаб чиқиш таклифини берди.


Халифалик давлати башарий давлат, илоҳий давлат эмас (давоми)\nРасулуллоҳ ﷺдан кейин Халифаликни инсонлар бажаради ва улар пайғамбар эмаслар. Уларда инсонларда бўлиши мумкин бўлган хато, адашиш, унутиш, осийлик ва бошқа камчиликлар бўлиши мумкин, чунки улар инсондирлар. Улар гуноҳ қилишдан маъсум-пок эмаслар. Чунки пайғамбар ёки расул эмаслар. Дарҳақиқат, Расулуллоҳ ﷺ ҳам имом (халифа) хато қилиши мумкинлиги, шунингдек, ундан одамларни нафратлантирувчи зулм, маъсият ва бошқа хатолар содир бўлиши мумкинлиги ҳақида хабар берганлар. Ҳатто у зот халифадан очиқ куфр содир бўлиши мумкинлиги, бундай ҳолатда унга итоат қилмаслик, аксинча, унга қарши жанг қилиш лозимлиги ҳақида хабар бердилар. Муслим Абу Ҳурайра р.а.дан Расулуллоҳ ﷺнинг шундай деганларини ривоят қилади:\n«إِنَّمَا الْإِمَامُ جُنَّةٌ، يُقَاتَلُ مِنْ وَرَاءِهِ وَيُتَّقَى بِهِ، فَإِنْ أَمَرَ بِتَقْوَى اللَّهِ عَزَّ وَجَلَّ وَعَدَلَ كَانَ لَهُ بِذَلِكَ أَجْرٌ، وَإِنْ يَأْمُرْ بِغَيْرِهِ كَانَ عَلَيْهِ مِنْهُ»\n«Имом қалқондир. Унинг ортида туриб жанг қилинади ва у билан ҳимояланилади. Агар у Аллоҳ Азза ва Жалладан тақво қилишга буюрса ва адолат қилса, бунда унга ажр бор. Агар у бундан бошқага буюрса, бу унинг ўзига қарши ҳужжат бўлади». Бундан англашиладики, имом гуноҳдан маъсум-пок бўлмайди ва Аллоҳдан тақво қилишдан бошқа нарсага буюриб қўйиши ҳам мумкин. Муслим Абдуллоҳ ибн Масъуддан ривоят қилишича, Расулуллоҳ ﷺ шундай дедилар:\n«إِنَّهَا سَتَكُونُ بَعْدِي أَثَرَةٌ وَأُمُورٌ تُنْكِرُونَهَا، قَالُوا: يَا رَسُولَ اللَّهِ كَيْفَ تَأْمُرُ مَنْ أَدْرَكَ مِنَّا ذَلِكَ؟ قَالَ: تُؤَدُّونَ الْحَقَّ الَّذِي عَلَيْكُمْ وَتَسْأَلُونَ اللَّهَ الَّذِي لَكُمْ»\n«Мендан сўнг худбинлик ва сизлар маъқулламайдиган ишлар бўлади». «Ё Расулуллоҳ, биздан бундай ишларга дуч келган кишига нимани буюрасиз?», дейишди. Расулуллоҳ шундай дедилар: «Устингиздаги ҳақни адо этасизлар ва ўзингиз муҳтож бўлган нарсани Аллоҳдан сўрайсизлар». Бухорий Жунода ибн Абу Умайядан ривоят қилади. Жунода деди: «Биз Убода ибн Сомитнинг олдига ҳасталик чоғида кирган эдик. Биз унга Аллоҳ дардингизга шифо берсин, сиз Пайғамбар ﷺдан эшитган ва Аллоҳ сизга манфаат берадиган бирор ҳадисни бизга айтиб беринг, дедик. У шундай деди:\n«دَعَانَا النَّبِيُّ r فَبَايَعْنَاهُ فَقَالَ فِيمَا أَخَذَ مِنَّا أَنْ بَايَعَنَا عَلَى السَّمْعِ وَالطَّاعَةِ، فِي مَنْشَطِنَا وَمَكْرَهِنَا، وَعُسْرِنَا وَيُسْرِنَا، وَأَثَرَةً عَلَيْنَا، وَأَنْ لاَ نُنَازِعَ الْأَمْرَ أَهْلَهُ، قَالَ إِلَّا أَنْ تَرَوْا كُفْرًا بَوَاحًا عِنْدَكُمْ مِنْ اللَّهِ فِيهِ بُرْهَانٌ»\n«Бизни Расулуллоҳ ﷺ чақирдилар, у зотга Байъат бердик. Биздан олаётган Байъатда Расулуллоҳ хурсандчилигимизда ҳам, хафачилигимизда ҳам, қийинчилигимизда ҳам, енгилчилигимизда ҳам, ўзимиз яхши кўрган нарсаларда ҳам қулоқ солиб итоат қилишимиз, иш эгаларидан иш талашмаслигимиз лозимлигини айтдилар. Магар иш эгаларида очиқ куфр кўрсангиз ва сизларда бу тўғрида Аллоҳдан ҳужжат бўлса, итоат қилманглар», дедилар». Оиша р.а.дан ривоят қилинишича, Расулуллоҳ ﷺ шундай дедилар:\n«ادْرَءُوا الْحُدُودَ عَنْ الْمُسْلِمِينَ مَا اسْتَطَعْتُمْ فَإِنْ كَانَ لَهُ مَخْرَجٌ فَخَلُّوا سَبِيلَهُ. فَإِنَّ الْإِمَامَ أَنْ يُخْطِئَ فِي الْعَفْوِ خَيْرٌ مِنْ أَنْ يُخْطِئَ فِي الْعُقُوبَةِ»\n«Имкони борича мусулмонларни жазолашдан сақланинглар, агар мусулмоннинг айбсизлигига битта далил бўлса ҳам уни қўйиб юборинглар. Чунки имом жазо бериб хато қилганидан кўра афв қилиб хато қилгани яхшироқдир». (Термизий ривояти). Ушбу ҳадислар имом хато қилиши, унутиб қўйиши ва осийлик қилиши мумкинлигига очиқ далилдир. Шу билан бирга айни ҳадисларда модомики имом Ислом билан ҳукм юритса, ундан очиқ куфр содир бўлмаса ва осийликка буюрмаса, унга итоат қилиш лозимлигига буюрдилар. Шунинг учун Расулуллоҳ ﷺдан кейинги халифалар хато ҳам қиладиган, тўғри иш ҳам қиладиган инсонлар бўлиб, маъсум эмаслар. Улар пайғамбарлар эмаски, Халифаликни илоҳий давлат, дейилса. Аксинча, у башарий давлат бўлиб, унда мусулмонлар Исломий шариат аҳкомларини барпо қилиш учун битта халифага байъат берадилар.\nTagsБошқарувидораХалифаХалифалик давлати жиҳози\nҲизб ут-Таҳрир – муборак Фаластин замини режим томонидан қонун бузилаётгани ва инсон ҳуқуқлари поймол этилаётганини фош қилди\nРоссия Федерал хавфсизлик хизмати Ҳизб ут-Таҳрирнинг тўққиз нафар йигитини қамоққа олди


Ижтимоий тармоқларнинг фойдаси бисёр, зиёни-чи? | "Адолат" СДП\nИжтимоий тармоқларнинг фойдаси бисёр, зиёни-чи?\nБугунги ахборот асрида замонавий технологиялар ҳаётимизга тобора чуқурроқ кириб бораётгани айни ҳақиқатдир. Айниқса, интернет тармоғи қулай, оммабоп ҳамда тезкор ахборот алмашиш ва тарқатиш воситасига айланиб улгурди. Ҳозир мамлакатимизда интернет фойдаланувчиларининг қарийиб 60-70 фоизини ёшлар ташкил қилади. Дунёда глобаллашув жараёни чуқурлашаётган, инсон онгини эгаллашга интилиш тобора кучаяётган ҳозирги шароитда ёш авлодни ижтимоий тармоқлардаги салбий ахборотлардан асраш муҳим вазифадир.\nҲозирги кунда ижтимоий тармоқлар ҳаётимизнинг асосий қисмига айланиб улгурди. Хатто шу даражага бориб етдики, айримлар виртуал оламда яшай бошлади. Айрим ёшлар ижтимоий тармоқларга эрта тонгдан токи уйқуга кетгунга қадар бажарадиган ишларини, борган манзилларини, ҳуллас ҳаммаси ҳақида турли хил постлар жойлайдилар. Кимдир ўз ҳаётини дўстлари билан ўртоқлашса, яна кимдир янгиликлардан боҳабар бўлиш, турли хилдаги мавзуларни муҳокама қилиш билан банд бўлади.\nЭнг оммабоп ижтимоий тармоқлар “facebook”, “telegram”, “instagram”, “youtube”, “snapchat”лардир. Бу тармоқларнинг кундалик ҳаётимиздаги ўрнини ҳеч ким инкор қила олмайди. Ижтимоий тармоқларнинг бошқа оммавий ахборот воситаларига қараганда кенгроқ техник имкониятларга эга эканлиги барчага маълум. Яъни ижтимоий тармоқлар излаш ва мулоқотдаги қулайлик, ахборот топиш ва алмашишдаги енгиллик, бизнес юритишда ва турли ижтимоий акциялар ва ёрдамлар ўтказишда беминнат ёрдамчи, ижодкорлар ва бошқа соҳа вакиллари учун кенг майдондир.\nАммо унинг ташвишланарли томонларига ҳам кўз юмолмаймизки, айрим ҳолларда ижтимоий тармоқларда нафақат вақтимиз, балки руҳий соломатлагимизни ҳам йўқотиб борябмиз.\nИжтимоий тармоқлар янги ҳодиса бўлгани боис унинг атрофида тўлиқ тадқиқотлар ўтказилмаган, унинг одамлар, айниқса ёшлар фикрига, дунёқарашига қанчалик таъсир этаётганлигини аниқ мезонлар асосида аниқлаб бўлмайди. Шунигдек дунё миқёсида компьютер тизимидаги турли хил маълумотларни тартибга соладиган, сарагини саракка пучагини пучакка айлантириб берадиган аниқ механизм йўқлиги сабабли очиқдан очиқ беҳаёлик, зўравонлик кўринишлари акс эттирилган суратларни бемалол жойлаштириш имкони борлиги сабабли айрим ғаразли кучлар ана шу “имконият”дан усталик билан фойдаланмоқда. Мана шундай зўравонлик, порнография каби ғайриинсоний ҳодисаларни тарғиб этадиган суратлар, видеофильмларнинг эълон қилиниши, бу глобал тизимнинг ёшлар дунёқарашига, маънавий тарбиясига салбий таъсир кўрсатувчи маълумотлар ҳамда ёлғон ва туҳматлар манбаига айлантириб қўймоқда. Бу эса ёшлар ўртасида ахборот олиш маданиятини тарбиялаш лозимлигини кун тартибининг асосий қисмига олиб чиқмоқда.\nСўнги кунларда мамлакатимизда ТикТок платформаси блоклангани айни муддао бўлди. Акс ҳолда қандай воқеалар рўй бераётгани барчамизга маълум. Масалан, турли хил ахлоқсиз, “бемаза” қилиқларни қилаётган ёшларнинг сони ҳам ортиб бораётган эди. Ёки ёди мангуга муҳрланган барҳаёт сиймолар ҳайкалларини тахқирлаётган ёшлар ҳам кўпчиликнинг дилини хира қилди. Ёшарнинг бундай ҳатти-ҳаракатлар қилишига нима сабабчи? Биргина жавоб – ижтимоий тармоқлардаги “юлдузлик”.\nМамлакатимизда ахборот хавфсизлигини таъминлашга йўналтирилган ва турли ахборот хуружларига қарши курашишга қаратилган бир қанча чора-тадбирлар амалга оширилмоқда. Бир сўз билан айтганда, мамалакатимизда интернетдан фойцдаланишнинг ҳуқуқий асослари билан бирга, маънавий-ахлоқий меъёрларни ҳам эътибордан четда қолдирмаслигимиз лозим. Бу жараёнда кенг жамоатчилик фаол иштирок этиши мақсадга мувофиқдир. Шунда интернетнинг салбий жиҳатлари камайиб, асосий эътиборни фойдали томонларига қаратган бўламиз.\nЎзбекистон “Адолат” СДП Жиззах вилоят Кенгаши


Қамаши тумани: Яхши яшашга ундаш, халқни рози қилиш — Teleradio.uz\nҚамаши тумани: Яхши яшашга ундаш, халқни рози қилиш\n“Обод маҳалла – хавфсиз маҳалла”\nМаҳалланинг жамият бошқарувидаги ўрни ва фаолияти самарадорлигини ошириш, фуқаролар йиғинлари ишини ташкил этишнинг замонавий механизмларини жорий қилиниши, соҳага малакали, бой ҳаётий тажрибага эга ва фидойи кадрларни жалб этилиши ўз самарасини бермай қолмайди.\nЖумладан Қамаши тумани, Навоий маҳалла фуқаролар йиғинида “Ҳар бир оила тадбиркор” мавзуси бўйича шу кунларда кенг кўламли ишларни амалга оширмоқда. Шу ўринда ЯТТ Ибодов Давлатжон маҳаллада мўжазгина чойхона очиб эл хизматига бел боғлаган. Иш бошлаганига кўп вақт бўлмасдан, маҳаллада ўз мавқеига эга бўлган тадбиркорлардан. “Келгусидаги режаларим, имтиёзли кредит олиб, тадбиркорлик фаолиятимни янада кенгайтириш ва бўш иш ўринларини яратиш”, — дейди Д.Ибодов.\nМаҳалла гузарига яқин жойда Гулчеҳра Абдиева ҳам ўз тадбиркорлик йўналишида гўзаллик салонини ишга туширди. Салонда пардозлаш, турмаклаш, ва массаж хизматлари кўрсатилади.\n25 йилдан бери тадбиркорлик фаолиятини изчил йўлга қўйган Бобур Муртозаев навбатдаги маиший хизмат кўрсатувчи объектларни қуриб битказиш арафасида. Маҳалладошларининг 10 нафари иш билан таъминланди ҳамда келгусида бу кўрсаткични янада кенгайтириш ва ишчи ходимларни сонини ошириш ниятида.\nБу ишларнинг барчасида бош-қош бўлиб келаётган, бой ҳаётий тажрибасини аямаётган маҳалла раиси Ҳамза Шернаевдан маҳалладошлари мамнун. Унинг саъй-ҳаракатлари билан 2 та хонадонда таъмирлаш ишлари олиб борилди. Жамоа билан биргаликда кам таъминланган оилалар холидан хабар олинди ва ёрдам кўрсатилди. Шу билан бирга хонадонларда бўлиб, бўш жойларга сабзавот ва полиз экинлари ҳамда мевали дарахтлар экиш ҳақида суҳбатлар ўтказилди. Маҳалла раисининг уддабуронлиги, жонкуярлиги сабаб гузарда олиб борилаётган ишлар сезиларли даражада ўсмоқда. Маҳаллага ташриф буюрувчи ҳар бир фуқаронинг дардини эшитиб, муаммоларни ўз вақтида ҳал этилишида раиснинг ҳиссаси катта. Шундан бўлса керак ҳар бир муаммо маҳаллада ечимини топмоқда.\n“Халқни яхши яшашга ундаш, рози қилиш, фаровон яшаши учун меҳнатга жалб қилиш, ҳар томонлама ёрдам бериш, асосий йўналишларимдан бири”, — дейди маҳалла раиси Ҳамза Шернаев.


Мустақиллик – Энг улуғ бахт » Xorazm viloyati Xiva tumani hokimligi\nМустақиллик – Энг улуғ бахт\nАзалдан халқимиз олтину тиллолар учун эмас, эрки учун курашган халқ. Бизга мустақиллигимиз бир омад чиптасидек келиб қолгани йўқ-ку. Халқимиз қонлар-у, жонлар эвазига эришдику бу иноятга. Мустақиллик нима ўзи, у бизга нима берди, каби саволларни кўп эшитамиз. Назаримда мустақиллик, озодлик сўзлари барчага бирдек тушунарли, бирдек азиз ва улуғ.\nМустақилликсиз биз қандай аҳволда эдик? Эрки ўз қўлида бўлмаган халқнинг ҳоли нима кечади? Озод бўлмай туриб, халқ халқ бўла оладими? Биз мамлакат ва халқ сифатида ҳеч нарсани ўзимиз ҳал этмаган даврдаги кўплаб ҳолатлар мустақилликнинг, озодликнинг қийматини англатса ажаб эмас, деб қуйидагиларни санаб ўтмоқчиман: Амалда ишламайдиган Конститутцияга эга эдик; давлат тили ўзбек тили эмас эди, яъни ўз тилимизга эгалик қилолмасдик; ўз давлат рамзларимиз йўқ эди. Тарихимизб муқаддас динимазб миллий қадриятларимиз ҳақида овзимизни чиқариб гапиролмасдик, гапирганларнинг эса овози тезда “ўчирилар” эди.\nСоҳибқирон Амир Темур, Шайҳ Нажмиддин Кубро, Буюк Жалоладдин Мангуберди жасоратларини бир эслаб кўрайлик. Ҳар бирида давлат рамзи бўлган байроқ билан боғлиқ воқеликлар бор. Бу бежиз эмас албатта. Уларда миллат ғурури акс этган, давлатнинг давлат эканини англатувчи рамзга бўлган ҳурмат ва муҳаббат ифодасини топган. Шу биргина рамзнинг аҳамияти шундай улуғ экан мустақилликнинг қийматини ҳеч бир нарса билан қиёс қилиш мумкин эмас.\nЎтган асрни бир эслаб кўрайлик. Қисқа вақт ичида халқ орасида ўқув алфавити икки марта ўзгарган эди. Бу ҳам беписандлик, халқни саводсиз деб айблаш учун қўйилган тузоқ эди аслида. Сўз ва фикр эркинлиги буғиб ташланганди. Мустақиллик бизга дилда неки қайғу ва ё қувонч бор, барчасини тўкиб солмоқ, халқнинг айтса тили, айтмаса дили куядиган дард-ларини айтиш имконини берди!\nМустақиллик энг аввало тинчликни кафолатлади, инсон ҳуқуқлари дахлсизлигини таъминлади, фуқароларимиз саломатлиги ва фаровон ҳаёти билан боғлиқ ҳолатларни яхшилашимизга имкон яратди. Тилимизга давлат мақомини берди, тилимизни бийрон қилди. Мустақиллик бизга бирлашиб, халқ бўлиб юксалсак, юқорида саналган фожеаларни қайта юз бермаслигига кафолат берди! Инсон ҳуқуқи ва халқнинг иродаси олий қадрият эканини анг¬латди ва англатмоқда!\nИстиқлол йилларида юртимизда амалга оширилган ислоҳотлар, янгиланишлар барча юртдошларимизни албатта, қувонтирди. Айниқса, бугунги кунда сўз эркинлиги, халқимизнинг фаровон ҳаётини таъминлаш, одамга одамдек яшаш имконини яратиш, бунёдкорлик, ободончилик, ҳаётга ва Ватанга бўлган муҳаббатни, гўзал иштиёқни жўштирмоқда, деса асло хато бўлмайди.\n2017-2021 йилларда Ўзбекистон Республикасини ривожлантириш бўйича Ҳаракатлар стратегияси билан яна бир бор танишиб чиқдим. Унда иқтисодий ислоҳотлар натижасида одамларнинг ҳаёт даражасини кўтариш билан бир қаторда адабиёт орқали халқ маънавиятини юксалтириш, оилавий китоб ўқиш анъаналарини кенг тарғиб қилиш, ёшларни маънан баркамол қилиб вояга етказишда китобнинг ўрни ва аҳамиятига, китоб мутолааси маданиятига бўлган эътиборни кучайтириш ғоясига жуда кенг ўрин берилган. Жорий йил унда белгиланган ишлар қай даражада амалга оширилгани сарҳисоб қилинадиган вақтдир.\nБугун телеэкранларимизда барча соҳаларнинг муаммолари очиқ айтилмоқда. Ҳокимият вакиллари оддий халққа яқинлаштирилди, юртдошларимиз билан ҳокимликлар ўртасида аллақачонлар узоқлашиб кетган масофалар қисқартирилиб, лавозим эгалари халқ ичига бормоқда. Халқни тингламоқда, юрагига қулоқ тутмоқда. Мустақиллик дегани ҳам аслида халқнинг юрак уришини худди табиб каби англаш, унга малҳам бўлиш деганидир!\nБир ҳақиқатни ёшларимиз англашлари лозимки, озодлик олий неъмат, фақат шу юртнинг тупроғи дардимизга малҳам бўла олади ва болаларимизнинг ҳар бири Ватанининг, халқининг корига ярай оладиган байроқдор фарзандлар бўлишлари лозим! Илдизлари минг йилликларга бориб етган бу халқ ҳар не юмуш айтса, елка тутиш ҳар биримизнинг виждоний бурчимизга айлансагина биз дунёдаги энг бахт¬ли халқлар сафида бўламиз.\nХива туман хокимлиги ахборот хизмати раҳбари. М.Юсупов


Саида Мирзиёева давлат идоралари раҳбарларини кескин танқид қилди (видео) | Qalampir.uz\nСаида Мирзиёева давлат идоралари раҳбарларини кескин танқид қилди (видео)\nЖамият\t29 Май 2019 00:19 32395\nАввал хабар берганимиздек, айни вақтда Тошкентдаги “Hyatt ragency Tashkent” меҳмонхонасида “ОАВ соҳасида миллий қонунчиликни янада такомиллаштиришнинг долзарб масалалари” мавзусидаги республика конференцияси бўлиб ўтди. Унда Ўзбекистон Республикаси Президенти ҳузуридаги Ахборот ва оммавий коммуникациялар агентлиги директори ўринбосари Саида Мирзиёева иштирок этиб, нутқ сўзлади.\nҚуйида унинг конференциядаги нутқини тўлиқ шаклда ҳавола этамиз.\nАхборот ва оммавий коммуникациялар агентлиги директори ўринбосари Саида Мирзиёеванинг “ОАВ соҳасида миллий қонунчиликни янада такомиллаштиришнинг долзарб масалалари” мавзусидаги республика конференциясидаги нутқи\nҲурматли конференция иштирокчилари,Дипломатик корпус вакиллари, оммавий ахборот воситалари ходимлари, хонимлар ва жаноблар!\nБугунги кунда мамлакатимизда кенг кўламли ўзгаришлар, халқнинг муносиб ҳаёт кечиришига қаратилган ижтимоий-иқтисодий, сиёсий ва демократик ислоҳотлар жадал амалга оширилмоқда.\nБу ўзгаришлар мазмун-моҳиятини халқимизга, кенг жамоатчиликка ва дунё ҳамжамиятига холис, ишончли, тезкор ва тўлақонли етказиб беришда, шубҳасиз, оммавий ахборот воситалари, айниқса, давлат ахборот хизматларининг самарали фаолияти муҳим аҳамиятга эга.\nМаълумки, ахборот хизматлари давлат органлари ва фуқаролар ўртасидаги мулоқотни амалга оширишда ўзаро боғлаб турувчи “кўприк” вазифасини бажаради. Халқ билан давлат ўртасидаги ўзаро мулоқот қанчалик яхши таъминланса, аҳолининг давлат органларига бўлган ишончива ҳурмати шунчалик ортади.\nШу ўринда нима учун матбуот амалда тўртинчи ҳокимият даражасига кўтарила олмаяпти, деган саволга, кўп омиллар қатори вазирлик ва идора раҳбарларининг матбуот котиби ёки ахборот хизматларига нисбатан эътиборсиз муносабатини асосий сабаб қилиб кўрсатиш мумкин.\nБу ҳолатларга барҳам бериш мақсадида жорий йилнинг февраль ойида Ўзбекистон Республикаси Президентининг “Ахборот соҳаси ва оммавий коммуникацияларни янада ривожлантиришга оид қўшимча чора-тадбирлар тўғрисида”ги фармони қабул қилинди.\nАгентлик зиммасига яна бир муҳим – давлат ва хўжалик бошқаруви органларининг ахборот хизматлари фаолиятини янада ривожлантириш ва бу борадаги норматив-ҳуқуқий ҳужжатларни такомиллаштириш вазифаси ҳам юклатилган.\nЎтказилган таҳлиллар ва ўрганишлар шуни кўрсатмоқдаки, ушбу соҳада энг асосий муаммо – бугунги кунда ягона давлат ахборот сиёсати тўғрисидаги концептуал ҳужжатнинг мавжуд эмаслигидир.\nҲозир ушбу ҳужжат тайёрланмоқда. Аммо уни амалга оширувчи ахборот хизматларининг фаолияти бугунги ислоҳотлар талабига жавоб берадими? Улар ишини янада фаоллаштириш ва такомиллаштириш учун нималар тўсиқ бўлмоқда? Бу саволлар долзарб бўлиб қолмоқда.\nАфсуски, уларнинг иш юритиш тартиби, ахборот тарқатиш усул ва механизмлари замон талабларига мутлақо мос эмас, десак хато бўлмайди.\nЯна бир энг асосий масалага эътиборингизни қаратишни истар эдим. Қорақалпоғистон Республикаси Вазирлар Кенгаши, вилоятлар ҳокимликларида ахборот хизматлари фаолияти деярли олиб борилмаяпти. Иш ҳажмларининг кўплиги ва қўшимча топшириқлар билан бандлиги сабабли ахборот хизматлари фаолияти қониқарсиз аҳволда қолиб кетмоқда.\nБундан ташқари, 10 дан ортиқ республика даражасидаги давлат ташкилотларида ҳамда 200 га яқин туман ва шаҳар ҳокимликларида ҳалигача ахборот хизматлари фаолияти ташкил этилмаган. Умуман олганда, давлат ташкилотларида ахборот хизматларига етарлича штат бирликлари ажратилмагани сабабли ишлар ниҳоятда суст олиб борилмоқда, уларнинг мавқеи ҳануз пастлигича қолмоқда.\nКўпгина давлат органларининг раҳбарлари ушбу муҳим масалага жиддий эътибор қаратмаяпти, ахборот хизматларининг моддий-техник базаси яратилмаган, штатлар малакали мутахассислар билан тўлдирилмаган.\nКўплаб давлат органларининг веб-сайтлари ва ижтимоий тармоқлардаги саҳифалари, мобиль мессенжерлар орқали тезкор ахборот тарқатиш ишлари оқсамоқда. Оқибатда давлат органларининг интернет тармоғидаги расмий манбаларидан фойдаланувчилар сони ниҳоятда камлигича қолмоқда.\nУларнинг веб-сайтларига кирувчиларнинг умумий сони 400 минг, Facebook ижтимоий тармоғидаги саҳифаларига мурожаат қилувчилар 150 минг, Telegram тармоғидаги аъзолари 300 минг нафардан ошмайди.\nЎзбекистонда интернетдан фойдаланувчилар сони 20 миллиондан ортиқ эканини ҳисобга олсак, юқоридаги кўрсаткичлардан ўзингиз хулоса чиқариб олишингиз мумкин.\nБу эса ўз навбатида, юртдошларимизнинг ўзини қизиқтирган ахборотларни хорижий манбалардан излашига ёки муаммоли мурожаатларини чет эл оммавий ахборот воситалари орқали чоп эттириб, давлат идоралари эътиборини жалб қилишига олиб келмоқда.\nҚолаверса, Президент ёки Ҳукумат томонидан қабул қилинаётган фармон ва қарорлар, долзарб ташаббуслар ва дастурларнинг асосий моҳияти ва тафсилотлари аҳолига тўлақонли етказиб берилмаяпти, хорижда ҳам таҳлилий жиҳатдан етарлича ёритилмаяпти.\nАгар ҳар қайси давлат органлари раҳбарлари ўз иши самарадорлигини таъминламоқчи бўлса, албатта, биринчи навбатда оммавий ахборот воситалари вакиллари билан фаол мулоқот қилиши талаб этилади. Бунинг учун ахборот хизматлари ишини тубдан такомиллаштириш лозим.\nАхборот хизматлари фаолияти самарадорлигини ошириш ва ривожлантиришга оид янги ҳуқуқий ҳужжатларни қабул қилишни даврнинг ўзи олдимизга қўймоқда. Бу борада ушбу кечиктириб бўлмас вазифаларни амалга оширишни мақсадга мувофиқ, деб ҳисоблаймиз.\nБиринчидан, давлат органларининг ахборот сиёсати соҳасидаги фаолиятини мувофиқлаштириш мақсадида Ўзбекистон Республикасида ягона давлат ахборот сиёсати тўғрисидаги Концепцияни қабул қилиш зарурияти тобора ошиб бормоқда.\nУшбу ҳуқуқий ҳужжат тегишли вазирлик ва идораларнинг ахборот соҳасидаги фаолиятининг аниқ йўналиш, вазифа ва ваколатлари ҳамда мажбуриятларини белгилаб беради.\nИккинчидан, “Давлат ҳокимияти ва бошқаруви, хўжалик бошқаруви органлари ҳамда бошқа ташкилотларнинг жамоатчилик билан алоқаларини тубдан такомиллаштириш ҳамда ахборот хизматлари фаолиятини ривожлантириш чора-тадбирлари тўғрисида”ги Ўзбекистон Республикаси Президентининг қарорини қабул қилиш таклифи илгари сурилмоқда.\nШуни алоҳида таъкидлаш жоизки, ушбу қарор лойиҳаси ишлаб чиқилган ва ҳозирги вақтда кенг жамоатчилик муҳокамасига қўйилди.\nУнда илк бор ахборот хизматларининг асосий вазифалари, ваколатлари, мажбуриятлари, матбуот котибларининг ташкилотдаги ўрни ва мақоми, моддий-техник ва молиявий таъминоти, шарт-шароитлари, малака ошириш имкониятлари тубдан яхшиланиб, ҳуқуқий кафолатланмоқда.\nЖумладан, Ахборот хизмати раҳбарининг мақомини ошириш, уни давлат органи раҳбарининг маслаҳатчисига айлантириш, иш ҳақи, транспорт ва тиббий хизмат кўрсатиш масаласи бўйича раҳбар ўринбосарига тенглаштириш таклиф этилмоқда.\nУчинчидан, Ўзбекистоннинг имижи ва нуфузини халқаро майдонда ошириш бўйича мутлақо янги механизм яратиш, яъни республикамизнинг чет элдаги элчихоналари ва дипломатик ваколатхоналарида мавжуд пресс-атташе лавозимларини ахборот иши бўйича маслаҳатчи лавозимига ўзгартириш ҳақида таклиф киритилмоқда.\nЛойиҳада ахборот хизматининг вазифалари аниқлаштирилган. Яъни бунда веб-сайтни юритиш, оммавий ахборот воситалари учун тадбирлар ташкил этиш каби умумий вазифалар қаторига ташкилотлар имижини шакллантириш ва ривожлантириш, давлат органлари ҳақида жамоатчилик фикрини ўрганиш, ижтимоий сўровлар ўтказиш киритилмоқда.\nБундан ташқари, оммавий ахборот воситалари ва интернет тармоғида эълон қилинган ҳамда аҳолининг кенг муҳокамасига сабаб бўлаётган чиқишларга тезкор муносабат билдириш каби аниқ вазифа ва йўналишлар қўшилмоқда.\nТўртинчидан, Ахборот хизматлари давлат органлари ва бошқа ташкилотларнинг марказий аппарати, Қорақалпоғистон Республикаси Вазирлар Кенгаши, вилоятлар ва Тошкент шаҳар ҳокимликларида камида тўрт нафар, давлат органлари ва бошқа ташкилотларнинг бўйсинувидаги ташкилотлар ва ҳудудий бошқармалари, туман (шаҳар) ҳокимликларида камида икки нафар ходимдан иборат таркибда ташкил этилиши белгилаб қўйилмоқда.\nШунингдек, кейинчалик давлат мукофотларига тавсия қилиш, бошқа шаклдаги тақдирлаш ва рағбатлантириш мақсадида ахборот хизматлари фаолияти самарадорлигини баҳолаш мезонларива рейтинг тизимиҳам ишлаб чиқилади.\nБешинчидан, Ўзбекистон Журналистика ва оммавий коммуникациялар университетида Жамоатчилик билан алоқалар бўйича янги факультет ҳамда матбуот котиби тайёрлаш бўйича магистратура йўналишини ташкил этиш режалаштирилмоқда.\nАхборот хизматлари раҳбарлари ва ходимлари малакасини мунтазам ошириб бориш, уларга соҳага оид замонавий тенденциялар ва билимларни етказиб бериш мақсадида Президент ҳузуридаги Давлат бошқаруви академиясида ҳар икки йилда камида бир маротаба малака ошириш курсларида ўқувларини ташкил этиш режалаштирилмоқда.\nБир сўз билан айтганда, ушбу ишларнинг ижроси очиқ ва адолатли демократик жамиятда аҳолининг ахборот майдонидаги фаоллиги ва хулқини шакллантириш, сиёсий ва ҳуқуқий билимларини оширишга хизмат қилади.\nФурсатдан фойдаланиб, ушбу қарор лойиҳасини янада такомиллаштириш бўйича ўз фикр-мулоҳаза ваамалий таклифларингизнибилдиришингизни сўрар эдим.\nЭътиборингиз учункатта раҳмат!\n04 Июнь 09:08 47770\n03 Июнь 11:21 38802\n04 Июнь 20:45 37518\n03 Июнь 21:22 28456\n04 Июнь 02:14 23666


АҚШ Россия туфайли Minuteman III баллистик ракетаси синовини бекор қилди | Qalampir.uz\nАҚШ Россия туфайли Minuteman III баллистик ракетаси синовини бекор қилди\nОлам\t02 Апрель 11:00 9197\nАмерика Қўшма Штатлари Россия билан ядровий соҳадаги муносабатлар кескинлашувига йўл қўймаслик мақсадида Minuteman III қитъалараро баллистик ракетаси синовини бекор қилди. Бу ҳақда “Reuters” АҚШ Ҳарбий-ҳаво кучлари вакилига таяниб хабар берган.\nДастлаб, ракета синови жорий йилнинг 3 мартига белгиланган эди. Бироқ, 2 март куни ҳарбийлар синовни кейинга сургани маълум бўлди.\n“Бу Қўшма Штатлар нотўғри тушунилиши ёки нотўғри талқин қилиниши мумкин бўлган ҳар қандай ҳаракатга киришиш ниятида эмаслигини кўрсатиш учун қилинган”, деган Пентагон вакили Жон Кирби.\nУнинг сўзларига кўра, Вашингтон АҚШ “масъулиятли ядровий давлат” эканини намойиш қилмоқчи. Кирби шунингдек, ушбу “таранг вақтда” АҚШ ва Россия “нотўғри тушуниш хавфини ёдда тутиши ва бу хавфни камайтириш учун чоралар кўриши” кераклигини қўшимча қилган.\n“Ҳозир Minuteman III синови бекор қилинди”, дейди АҚШ Ҳарбий ҳаво кучлари вакили Энн Стефанек.\nҚайд этилишича, навбатдаги баллистик ракета синови шу йил охирида бўлиб ўтади.\nMinuteman III қитъалараро баллистик ракетаси АҚШ стратегик қуролларининг асосий элементи ҳисобланади. Ракета 9,6 минг километрдан ортиқ парвоз масофасига эга ва тахминан 24 минг километр/соат тезликда ҳаракатланади.\n04 Июль 13:26 74844\n03 Июль 12:03 73592\n03 Июль 14:19 49049\n04 Июль 16:52 47682\n05 Июль 20:00 45906


Элдор Шомуродов — «Машъал», «Ростов», Ривалдо...\n20.03.2019 15:37 0 586\nЎзбекистон миллий жамоаси ва Россиянинг «Ростов» клуби ҳужумчиси Элдор Шомуродов «Sport.24» сайти учун интервью берди.\nМухлислар «Ростов»ни ҳимоявий футбол учун танқид қиладилар, аммо жамоа ҳужумида дарҳақиқат рақобат жуда кучли. Масалан, Норвегия ва Исроил чемпионатида тўпурар бўлган исландиялик Видар Кьяртанссон Швеция чемпионатига қайтиб кетишга мажбур бўлди.\nЭлдор Шомуродов эса Ўзбекистон миллий жамоаси билан Осиё Кубогида ажойиб ўйин намойиш қилди. У тўрт ўйинда тўртта гол уришга муваффақ бўлди. Шундан сўнг «Ростов«га қаҳрамон сифатида қайтди ва «Рубин»га қарши кечган ўйинда Еременкога ажойиб голли узатмани амалга оширди. Даҳоларча...\n«Sport.24» мухбири Данила Игнатов Шомуродов билан учрашгач, қуйидаги мавзуларда суҳбатга тортди.\n- Нима учун уни Мессига ўхшатишади?\n- Жозе Моуриньо билан қаерда учрашди?\n- Карпин қанақа мураббий?\n- Ривалдо «Бунёдкор»да ўйнаганда қандай қилиб майдонга етаклаб тушган?\n— Ўзбекистон терма жамоаси учун нимчорак финал яхши натижами?\n— Биз яна-да узоқроққа боришимиз керак эди, бунинг учун барча имконият бор эди. Ўзбекистон миллий жамоасида яхши таркиб шаклланган, аммо омад етишмади. Гуруҳдан ишонч билан чиқдик, Австралияга қарши чиройли ўйин намойиш қилдик. Пеналтилар сериясидаги мағлубият эса лотореядаги омадсизлик билан тенг.\nАвстралия жуда кучли жамоа. Аммо енгиб бўлмас жамоанинг ўзи йўқ. Ўзбекистон миллий жамоаси ҳали Австралияни енга олмади, биламан, аммо ҳамма нарсанинг охири бўлади.\n— Осиё Кубогида тўрт ўйинда тўртта гол урдингиз...\n— Бу яхши, аммо биринчи навбатда барибир натижа туради. Агар гол ура олмасам ҳам миллий жамоамиз узоқроққа борганда, фақат хурсанд бўлардим.\n— Японияга урган голингиз — замбаракнинг ўқидек!\n— Ўйин вақтида қандайдир қаҳрамонлик қилдим, деб ўйлаганим ҳам йўқ. Шунчаки тўпни менга етказиб беришди: олдинда икки ҳимоячи бор эди, бизникилардан эса ҳеч ким йўқ. Агар бирор жамоадошим бўлганда, тўпни унга узатган бўлардим. Ҳеч ким бўлмагани учун ҳужумни ўзим якунлашимга тўғри келди.\nТўп ўнг оёғим остида эди. Зарба йўлласам ҳимоячи тўсиб қолишини тушундим ва тўпни чапга олдим. Шу вақт дарвозабон жойини ташлаб чиққанини кўриб қолдим ва ўнг оёғимни ташқи томони билан зарба йўллашга қарор қилдим. Чап оёқда тепишга жуда ноқулай вазият эди.\n— Австралияга қарши кечган ўйинда ўрнингизга Марат Бикмаев тушди ва пеналтидан ҳал қилувчи голни ура олмади. Россияда Федор Смолов шунга ўхшаган вазиятда антиқаҳрамонга айланган эди.\n— Бундай масъулиятли вақтда гол ура олмасанг мухлислар жуда салбий муносабатда бўлади. Бу табиий. Аммо Маратнинг ҳеч қандай айби йўқ. У ўйиндан сўнг жуда қаттиқ сиқилди. Бутун жамоа билан унга далда бердик ва ҳамон далда бериб келмоқдамиз. Чунки ҳеч қандай даҳшатли нарса содир бўлгани йўқ.\n— Австралия ва Япония — ҳар доим Осиёда фаворит. Нима учун Қатар чемпион бўлди?\n— Ўзим учун ҳам уларнинг чемпионлиги кутилмаган совға бўлди. Биз Қатар миллий жамоаси билан ЖЧ-2018 саралашида икки марта тўқнаш келганмиз ва Осиё Кубоги олдидан ҳам бир марта ўйнаганмиз. Барча ўйинларда ғалаба қозонганмиз — 1:0, 1:0 ва 2:0. Ўшанда ҳам Қатарнинг ўйини ёмон эмас эди. Аммо нимадир етишмаётгани кўриниб турарди. Ҳозир уларда испаниялик мураббий бор, у вақтида «Барселона»ни бошқарган. Яна Осиё Кубогида омад ҳам келди.\n— Ўзбекистон миллий жамоасини эса Эктор Купер бошқармоқда. Нима ўзгарди?\n— Ҳамма нарса, аммо энг муҳими — у биз билан жуда кўп суҳбатлашади. Купер — мотиватор. Ҳар доим бор куч билан ўйнашни талаб қилади ва Осиё Кубоги вақтида: «сиз бу кубокни юта оласиз!» дерди. Мақсадимиз ҳам шу эди.\nЭктор Купернинг ёрдамчилари жуда кўп, аммо барча машғулотларни унинг ўзи олиб боради. У ҳимоячи бўлган, шунинг учун Осиё Кубоги олдидан ҳимояга кўп эътибор бердик. Бироқ Ўзбекистон миллий жамоаси ҳар доим ҳимояда ўйнайди, деб айтмаган бўлардим. Қанот ҳимоячилари ҳужумга қўшилади. Купер ҳам Осиё Кубогига ҳимояда ўтириш учун келмаганимизни кўп айтарди.\n— Осиё Кубоги гуруҳ босқичидан сўнг сиз билан дарвозабон Игнатий Нестеровнинг каррикатурасини ҳатто Омар Момани чизди.\n— Менимча ўхшата олди, шекилли. Дарвоқе, Нестеровни «Осиё Буффони», деб аташади. У қитъанинг энг яхши дарвозабонларидан бири ва яқинда Саудия Арабистон чемпионатига йўл олди.\n— Демак Ўзбекистон миллий жамоасида ҳам Месси, ҳам Буффон бор эканда?\n— Ах-ха-ха, билмадим, билмадим... Менга «Месси« деган лақаб беришганини «Ростов«га ўтганимдаёқ эшитган эдим. Аммо Мессига умуман ўхшамасам керак. Болалигимда «Ливерпул»даги Фернандо Торреснинг ўйинларини ёқтирардим, кейин Дидье Дрогбани ҳам.\n— Жозе Моуриньочи? Уни қаердан топиб олдингиз?\n— Осиё Кубогидан сўнг «Ростов»га қайтганимдан сўнг «Локомотив»га қарши 69 дақиқа ўйнадим ва мураббийлар штаби менга кичик таътил берди. Тасодифан Жозе Моуриньо билан учрашиб қолдим, у хоккей тадбири учун Москвага келган экан. У менинг агентим Герман Ткаченко билан таниш эканини билмаган эдим. Агентим билан учрашиш учун ресторанга келгандим, у ерда эса Моуриньо бор экан! Унда ҳали Балашихадаги музга йиқилмаган эди.\nМоуриньони дунёнинг энг кучли мураббийларидан бири, деб биламан. Балки бунга «Юнайтед« эмас, «Челси«га мухлислик қилишим сабабдир, ха-ха-ха.\n— Қишда «Ростов»дан кетишингиз ҳақида хабарлар пайдо бўлган эди. Дарҳақиқат таклиф бўлганмиди?\n— Бу ҳақида фақат интернетда ўқидим, агентим ҳам, «Ростов» ҳам менга ҳеч нарса демади. Клуб билан 2,5 йиллик шартномам бор. Рақобатдан қўрқмайман, шу ерда қолишни ва жамоага муносиб эканимни исботлашни истайман.\n«Ростов»га келгунимга қадар Қатардан таклиф борлигини айтишган эди. Аммо Россияни танладим. Кўпчилик пул туфайли Осиё клубларини танлайди. Аммо мен Европада ўсишни истадим. Одил Аҳмедовнинг айтишича, ҳозир Хитойда ҳам футбол яхши ривожланаётган экан. «Шанхай СИПГ» дунёдаги энг яхши академиялардан бирини қурибди.\n— Мавсум бошида майдон марказида ўйнаган эдингиз, кейин ўнг қанот ҳимоясида ҳам. Мослашиш қийин бўлдими?\n— Бунга қадар чап қанот ҳужумида ўйнаганман ва тажрибам бор эди, аммо бошқача, 4-2-3-1 тактикаси остида. «Ростов»да эса беш ҳимоячи билан ўйнаймиз, шунинг учун қанот футболчисининг функцияси анча фарқ қилади. Кўпроқ югуришга тўғри келади, аммо бу мен учун муаммо эмас.\n— Қаерда туғилганингиз ҳақида ҳеч қаердан маълумот топа олмадик.\n— Термизда, Ўзбекистон жануби, Сурхондарё вилоятида. Футбол билан ўша ерда шуғуллана бошлаганман, чунки бутун оиламиз футболчилардан иборат. Отам Азамат Шомуродов қуйи лигада ўйнаган, амаким Илхом Шомуродов Ўзбекистон миллий жамоасида ўйнаган, «Насаф» билан ОФК Кубогида, «Бунёдкор» билан эса Ўзбекистон Кубогида ғалаба қозонган. Уларни Ўзбекистонда яхши танишади.\n6 ёшимда машғулотга боришни роса хоҳлаганман, аммо олишмаган. Фақат биринчи синфдан футболга қатнай бошладим. Аввалига шунчаки Термиз кўчаларида футбол ўйнаб юрдим, 11 ёшлигимда мени отамнинг дўсти — «Машъал» клуби селекционери кўриб қолди. У отамни мен ва акамни кўрикка олиб боришга кўндира олди. Биринчи ўйинданоқ мени олиб қолишди.\n— Санжар 1991 йилда туғилган. У уйга қайтди ва Термиздаги маҳаллий жамоада ўйнади. Фаолиятини эрта тугатди ва ўқишга кирди. У ҳозир филолог — рус тили ва адабиётини ўрганмоқда.\n«Машъал» академиясида аввалига жуда қийин бўлди. Уйни роса соғинардим. Баъзан кетиб қолгим келарди, аммо профессионал футболчи бўлиш осон эмаслигини тушунардим. Менинг омадим келди: ўша вақтда «Машъал» академияси Ўзбекистонда энг яхшиси ҳисобланарди ва кўпчилик битирувчилар терма жамоаларда ўйнаган. Биз шунчаки мактабга бормасдик, қўшимча тарзда рус ва инглиз тилларини ўрганардик, информатика дарсларини ўтганмиз. Яна албатта футбол машғулотлари...\n— Якунда мақсадга етдингиз...\n— «Машъал» учун бор-йўғи 10 та ўйинда майдонга тушдим. Унда ҳам асосан захирадан. Аммо мени Ўзбекистон ёшлар терма жамоасида ишлаган Сергей Лушчан яхши биларди. У «Бунёдкор»ни бошқара бошлагач, мени ҳам чақириб олди. Унинг шарофати билан Ўзбекистондаги энг кучли клублардан бирига ўтдим.\n— Исмоилов «Матч»га берган интервьюсида Ўзбекистон стадионларида шароит оғир эканини гапирганди: сувга занг нуқси уриб кетган, хожатхона масаласи ҳаминқадар. Ҳозир ҳам шундайми?\n— Шароит ҳақида билмадим, мен Олий лигада бунақасини кўрмаганман. Аммо майдонлар илгари ҳақиқатан ҳам оғир эди. Аммо ҳозир анча яхшиланиб қолган, худди Россиядагидек: олдин текширувчилар келади ва майса сифатини ўрганади. Яхши бўлмаса, Суперлига ўйинини ўтказишга рухсат йўқ.\n— 2000-йиллар охирида «Бунёдкор» сафида Ривалдо ўйнарди. Уни эслайсизми?\n— Ривалдо «Машъал»га қарши ўйнаш учун келганда менинг қўлимдан етаклаб майдонга олиб тушган. Ўша вақтда амаким ҳам «Машъал»да ўйнарди. Жуда ёш эдим, мен — болакай учун Ўзбекистон терма жамоасида ўйнайдиган Александр Гейнрих, Анзур Исмоилов ва Игнатий Нестеровлар ҳам юлдуз эди. Ривалдо-ку, умуман даҳшат! Ҳаёлимда худди кеча уларга тўп олиб бериб тургандекман, энди эса ўзим миллий жамоада ўйнаяпман. Ажойиб!\nфутбол Ривалдо Элдор Шомуродов Ростов


Хитой раҳбари Си Цзиньпин телефон орқали Шавкат Мирзиё билан телефонда гаплашиб олгани ҳақида - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n19:57 - Хитой раҳбари Си Цзиньпин телефон орқали Шавкат Мирзиё билан телефонда гаплашиб олгани ҳақида\nБугун, 29 апрель куни Президенти Шавкат Мирзиё ўз мамлакатидан телефон қилган Хитой Халқ Республикаси раиси Си Цзиньпин билан телефон орқали гаплашиб олибди\nМулоқотда икки томонлама ва халқаро кун тартибининг долзарб масалалари муҳокама қилинибди.\n“Кейинги йилларда Ўзбекистон-Хитой дўстлик ва ҳар томонлама стратегик шериклик муносабатларида юксак даражага эришилгани, мамлакатларимиз ўртасидаги кўп қиррали ҳамкорлик жадал ривожланиб бораётгани катта мамнуният билан қайд этилди.\nХХР раиси Ўзбекистонда аҳоли турмуш даражаси ва сифатини юксалтиришга қаратилган ижтимоий-иқтисодий ислоҳотлар ва янгиланишларни юқори баҳолади ва уларни қўллаб-қувватлашини билдирди. Камбағалликка қарши курашиш бўйича Хитойда тўпланган катта тажрибани чуқур ўрганиш масаласида яқиндан ҳамкорликни давом эттиришга келишиб олинди.\nДавлатимиз раҳбари коронавирус пандемиясига қарши курашда кўрсатилган амалий ёрдам учун ХХР етакчисига самимий миннатдорлик билдирди.\nЎзбекистон ва Хитойнинг ваколатли идора ва ташкилотлари соғлиқни сақлаш соҳасидаги ўзаро манфаатли ҳамкорликни мустаҳкамлаб, аҳолини оммавий эмлаш бўйича биргаликдаги самарали ишларни кенгайтирадилар”, дейилади хабарда.\nЎзбекистон президенти “Ягона Хитой” сиёсатини ҳамда “уч ёвуз куч” - терроризм, экстремизм ва сепаратизмга қарши курашиш борасидаги саъй-ҳаракатларни доимо қўллаб-қувватлашини яна бир бор таъкидлабди.\nЕтакчилар савдо-иқтисодий, инвестициявий ва молиявий ҳамкорликни кенгайтириш масалаларига алоҳида тўхталдилар.\nМураккаб шароитларга қарамасдан, пандемиянинг салбий оқибатларини камайтириш ва жорий йил бошидан ўзаро савдонинг 33 фоизга ўсишини таъминлашга эришилгани таъкидланди. Муҳим қўшма дастур ва лойиҳаларни амалга ошириш давом этмоқда. Мамлакатларимиз яқин йилларда товар айирбошлаш ҳажмини 10 миллиард долларга етказиш, шунингдек, экспорт ва импорт кўрсаткичларининг мутаносиблигини таъминлаш сари муваффақиятли ҳаракат қилмоқдалар. Ўзбекистон Шанхай шаҳрида ўтадиган навбатдаги Импорт маҳсулотлари Хитой халқаро кўргазмасида фаол иштирок этади.\nДавлат раҳбарлари Ўзбекистон ва Хитой етакчи корхоналарининг турли тармоқлардаги кооперациясини кучайтириш, шунингдек, иқтисодиётнинг юқори технологик тармоқларидаги лойиҳаларни илгари суришда ўзаро кўмаклашиш зарурлигини қайд этдилар. Кенг кўламли савдо-иқтисодий ва инвестициявий ҳамкорлик бўйича ўрта муддатли қўшма дастурни тайёрлаш ва қабул қилиш юзасидан келишувга эришилди.\nМамлакатимиз етакчи банк-молия институтларининг Хитой Давлат Тараққиёт Банки ва Эксимбанки, Ипак Йўли Фонди билан ҳамда халқаро молиявий ташкилотлар доирасидаги шериклигининг бугунги даражаси юксак баҳоланибди.\nЕтакчилар Ўзбекистон-Хитой ҳукуматларараро қўмитаси фаолиятини кучайтириш ва яқин фурсатда унинг навбатдаги мажлисини ўтказиш топшириғини беришди.\nПарламентлараро алоқаларни давом эттириш, икки мамлакат ҳудудлари ўртасидаги фаол алмашинувларни қайта тиклаш, маданий-гуманитар соҳадаги ҳамкорлик дастурларини кенгайтиришга алоҳида эътибор қаратилган.\nСуҳбат чоғида халқаро ва минтақавий аҳамиятга молик масалалар, шу жумладан “Хитой -Марказий Осиё” форматидаги ҳамкорлик юзасидан ҳам фикр алмашилган.\n“Шанхай ҳамкорлик ташкилоти доирасидаги кўп томонлама муносабатлар ва амалий ҳамкорликни кенгайтириш, мамлакатимизда ушбу ташкилотнинг саммитини ўтказиш масалалари муҳокама қилинди. ШҲТ Мулоқот гуруҳининг Афғонистондаги тинчлик жараёнига кўмаклашиш ва ушбу мамлакатни иқтисодий тиклашдаги муҳим ўрни қайд этилди.\nЕтакчилар бўлажак олий даражадаги тадбирлар режасини кўриб чиқдилар ҳамда режадаги ХХР Раисининг Ўзбекистон Республикасига ташрифига кенг кўламли ҳамкорликни ривожлантириш, кўп асрлик мустаҳкам дўстлик ришталари ва ҳар томонлама стратегик шериклик муносабатларини мустаҳкамлашда муҳим тарихий аҳамият касб этадиган воқеа сифатида пухта тайёргарлик кўриш муҳим эканини қайд этдилар.\nЎзбекистон президенти ва ХХР Раисининг телефон орқали мулоқоти ҳар доимгидек, очиқ, дўстона ва ўзаро ишонч руҳида ўтди”, дейилган ушбу хабарда.